text:
131Aborame a tloga jalo kwa Egepeto, ene le mosadi wa gagwe le tsotlhe tse a nang natso, a boela kwa nageng ya borwa ya Kanana, Lote a ntse a na nae. 2Aborame a bo a humile thata, a na le diruiwa le selefera le gouta. 3A nna a tsamaya ka go tloga fa le go nna fale, go tswa kwa borwa go ya go fitlha kwa Bethele, kwa felong fa tente ya gagwe e neng e le teng mo tshimologong fa gare ga Bethele le Ai, 4kwa felong ga aletare e a neng a e dirile teng pele. Aborame a ba a bitsa leina la Morena teng.
5Mme Lote yo o neng a tsamaya le Aborame, le ene o ne a na le dinku le dikgomo le ditente. 6Jaanong lefatshe la bo le sa ba lekane go ka nna mmogo, gonne dithuo tsa bone di ne di le dikgolo; ka moo ba palelwa ke go nna mmogo. 7Ga ba ga tsoga kgang fa gare ga badisa ba diruiwa tsa ga Aborame le badisa ba diruiwa tsa ga Lote. Le gona Bakanana le Baferesi ba ne ba nna mo lefatsheng leo ka sebaka seo.
8Ke fa Aborame a raya Lote a re: “A go ko go se nne kgang fa gare ga me le wena, le fa gare ga badisa ba me le badisa ba gago, gonne re bana ba motho.
9Kana lefatshe lotlhe le fa pele ga gago! A ko o kgaogane le nna. Fa o ka ya ntlheng ya la molema, ke tla ya ntlheng ya le le jang; mme fa o ka ya ntlheng ya le le jang, ke tla ya ntlheng ya la molema.”
10Ke fa Lote a tsholetsa matlho a bona lebala lotlhe la Joretane e le naga e e nang le metsi yotlhe, e tshwana le tshimo ya Morena le lefatshe la Egepeto go fitlha kwa Soare, Morena a ise a senye Sotoma le Gomora. 11Lote a itlhophela lebala lotlhe la Joretane; Lote a hudugela kwa ntlheng ya botlhabatsatsi; motho a kgaogana jalo le mogoloa-rraagwe. 12Aborame a sala mo lefatsheng la Kanana; Lote a ya go nna kwa metseng ya lebala la Joretane, a tsamaya a ntse a tlhomolola a tlhoma ditente tsa gagwe go ya go fitlha kwa Sotoma. 13Mme banna ba Sotoma ba bo ba le bosula, ba leofela Morena thata.
14Jaanong ya re Lote a sena go kgaogana nae, Morena a raya Aborame a re: “A ko o tsholetse matlho o ntse o eme foo, o lebe kwa bokone le kwa borwa le kwa botlhabatsatsi le kwa bophirimatsatsi. 15Gonne lefatshe lotlhe le o le bonang, ke tla le go naya le ba losika lwa gago ka bosakhutleng.
16Ke tla atisa losika lwa gago jaaka lerole la lefatshe; ke go re, fa motho a ka kgona go bala lerole la lefatshe, losika lwa gago le lone lo tla nna le go ka balwa.
Num. 23:10
17Nanoga o ralale lefatshe, o tsamae boleele jwa lone le bophara jwa lone, gonne ke tla le go naya.” 18Ke fa Aborame a huduga ka ditente tsa gagwe, a ya a na fa ditlhareng tsa metherebinthe tsa ga Mamere tse di kwa Heberone, a agela Morena aletare gona.


c: text/html

text:
171Jaanong ga tla mongwe wa baengele ba supa ba ba neng ba tshotse megotšwana e supa, a nthaya a re: “Tlaya kwano, ke tla go bontsha go atlholwa ga seaka se segolo se se ntseng fa metsing a mantsi,
2se dikgosi tsa lefatshe di akafetseng naso, le ba ba agileng mo lefatsheng ba tagilweng ke bojalwa jwa boaka jwa sona.”
18:3
3A ba a ntsaya, a nkisa kwa sekakeng ke le mo moweng; ka bona mosadi a palame sebata se sehibidu se se tletseng maina a kgalo, se na le ditlhogo di supa le dinaka di le some.
4Mosadi ene a apere masela a bohibidu jwa bofifadu le jwa madi, a kgabile ka gouta le ka majwana a a tlhokegang le ka ditalama, a tshotse senwelo sa gouta, se tletse makgapha le maswe a boaka jwa gagwe.
Jer. 51:7
5Mo phatleng ya gagwe go kwadilwe leina la bosaitsiweng go twe: “Babilone yo mogolo, mma-diaka le mma-makgapha a lefatshe.”
Tshen. 14:8
16:19
Dan. 4:27
6Ka ba ka bona mosadi a tlhapetswe ke madi a baitshepi le a basupi ba ga Jesu.
Ya re ke mmona, ka gakgamala ka kgakgamalo e kgolo.
7Mme moengele a nthaya a re: “O gakgamaletseng? Ke tla go tlhalosetsa sephiri sa mosadi yoo le sa sebata se a se palameng, se se nang le ditlhogo di supa le dinaka di le some. 8Sebata se o se bonyeng, se ne se le teng, mme jaanong ga se tlhole se le teng; mme se tla tlhatloga mo moleteng o o se nang bolekanngo, se ya kwa tatlhegong. Foo ba ba agileng mo lefatsheng, ba maina a bone a sa kwalwang mo lokwalong lwa bophelo go tswa tlholegong ya lefatshe, ba tla gakgamala, fa ba bona sebata gore se ne se le teng, mme ga se tlhole se le teng, mme se tla nna teng gape.
3:5
9“Foo go batlega tlhaloganyo e e nang le botlhale. Ditlhogo di supa ke dithaba di supa tse mosadi a dutseng mo go tsona, e bile ke dikgosi di supa.
10Tse tlhano di ole, nngwe e teng, e nngwe ga e ise e tle, mme e tla re e sena go tla, e tshwanele go nna sebakanyana fela. 11Mme sebata se se neng se le teng, se se sa tlholeng se le teng, sona ka sosi ke kgosi ya borobedi, e tswa mo go tse supa, e bile e ya kwa tatlhegong.
19:20
12“Dinaka tse di some tse o di bonyeng ke dikgosi di le some tse di iseng di tshole bogosi, mme di amogela thata jaaka dikgosi go laola mmogo le sebata ka nako e le nngwe fela.
Dan. 7:20-24
13Dikgosi tseo di na le maikutlo a le mangwe fela, di naya sebata nonofo le thata ya tsona. 14Tsona tseo di tla tlhabana le Kwana; mme Kwana e tla di fenya; gonne ke yona Morena wa barena le Kgosi ya dikgosi; mme ba ba nang nayo ke ba ba biditsweng, ba ba tlhaotsweng, ba ba ikanyegang.”
15Jaanong a nthaya a re: “Metsi a o a bonyeng kwa seaka se ntseng teng, ke ditšhaba le masomo a batho le merafe le dipuo.
Jes. 8:7
Jer. 47:2
16Dinaka tse di some tse o di bonyeng, le sebata, di tla tlhoa seaka, di se dira senya le go sa ikatega; di tla ja dinama tsa sona, di se fisa ka molelo.
18:8
17Gonne Modimo o tsentse mo dipelong tsa tsona go dirisa maikaelelo a ona le go dira ka pelonngwe fela le go naya sebata bogosi jwa tsona, go ya mafoko a Modimo a be a tle a dirafadiwe.
18“Mosadi yo ò mmonyeng ke motse o mogolo o o busang dikgosi tsa lefatshe.”

robotstxt: allowed

filter: keep


text:
Tree Squirrel
Mogwele
Leina
Mogwele or Smith's Bush Squirrel (Paraxerus cepapi)
Ponalo
Botelele ba phologolo e ke 350mm, e eleng go halofo ya palo eo ke mogatla wa yone. Species se se na le bokete ba 200g. Mmala wa letlalo la yone le ka farologana go ya ka gore e tswa kwa lefelong le lefeng. Kwa bophirima ba mafelo a bonno ba tsone e mmala o pale grey, kwa botlhaba ba one e mmala o ntlhwa.
Mmele le tlhogo di mmala o rusty. Mmala wa mo sefubeng o mosetlha kwa botlhaba fa ole bosweu kwa bophirima. Dimpa tsone di mmala o bosweu. Diphologotswana tse di phaphame mme maphatephate. Di tshola megatla ya tsone o phuthologetse kwa morago.
Dijo
Gantsi di ja merogo, mme fela jaaka borotwe ba bangwe di ka itshware ditsheneke ka makgetlo a mangwe. Mogwele o dirisa dinao tsa kwa pele go kgeetholla dijo fa di fepa. Di gasaganya dipeo gotlhe ka jaalo di thusa go jala ditlhare.
Tsalo
Kwa tikologong ya bwa borwa di tsala fela ke dilemo tse dingwe. Thobalano ya tsone a diragaala ka kwegi ya Phatwe. Fa e tsala, e ka tsala ngwana a le esi kgotsa ba le bararo magareng ga Phalane le ngwanatsele morago ga malatsi a le 56 e ithwele. Bana ba yone bakgwisiwa morago ga dibeke dile thataro mme di tlogela sentlhagane go ipatlela sa go ja ga e tshola malatsi a le 19 a bophelo.
Mekgwa
Phologolo e e arboreal, mme tsa nako e le kwa go dimo ga lefatshe e bakana le dijo. Ga e ka tshwenye mogwele o ikantse setlhare. Masigo malapa a tsone a nna mmogo mo mesimeng e e mo ditlhareng. Bana ba itekanela go ka bona thobalano magareng ga ba le dikgwedi dile 6-9, ka nako eo mma batsadi ba yone ba tlabo bae koba molelapeng.
Gantsi ee tona ke yone e nnetefatsang phemelo ya mafelo a tsone, mme e namagadi le yone e kgona go leleka manaba fa a ipelee botsetse.Go tiisa kgolagano ya lelapa, di ka abelana mko o o tshwana ka tsela ya go fogotlhana.
Manno
E nna kwa diwoodlangs le disavannah mme seo se akare mefuta e le mentsi ya di-woodlands.
Ithatela ditlhare tse nang le mesima gore e kgone go ikagela sentlhaga. Ditlhare tse ditshwanang le Bopane tree. fa e sa kgone go bona setlhare se se nang le mosima oo siameng. mogwele a ka epa mosime was gagwe mo fatshe.
Kwa di ka Bonwa kwa Teng
Phatlhalatsa ya tsone mo borwa e etegella kwa di-woodland tsa bokone bophirima, Northern Province, Mpumalanga Province mme kwa botlhaba phatlhallo ya tsone e ella kwa Swaziland le Mozambique.
Vital Statistics
Leina la SeLatini: Paraxerus cepapi
Bokete (Mosadi): 108 - 265 g
Bokete (Monna): 76 - 240 g
Betelele (Mosadi): 35 cm
Botelele (Monna): 35 cm
Nako ya go ima: 2 months
No of Young: 1 - 3
Sexual Maturity: 10 months
Birth Weight: 10 g
Order: Rodentia
Lelapa: Sciuridae
Tsalo: 1 - 3 ya bana ba tsalwa ka nako engwe l engwe mo ngwageng. (bontsi ka Phalane-Moranang) Mma tone o ima dibeke dile 8
Motlhala
Dinao tsa kwa pele di boleele jwa 2cm fa tsa kwa morago di meta 3cm.


text:
Pela Dumi o rapame ka mokwatla wa gagwe, a beile mpa ya gagwe mo letsatsing mo letlapeng le legolo, le le sepapetla. O ne tloga a robala fa a utlwa ditshego tse di kwa godimo. Ka botshwakga, a bula leitlho le le lengwe. Dipela tse pedi tse dinnye di ne di feta.
“AOOOO!!!” ga rialo nngwe ya tsone e bolelela e nngwe fa ba fetile letlapa ka pabalesego. “Pela ele e nkga BOSULA!” Ba tshegatshega gape fa ba tsamaya ka bonako.
Dumi a hemela kwa godimo, a leleka ntshi e e neng e fofa gaufi le tsebe ya gagwe. “Ga go a siama!” a nagana. “Ga go yo o ntlhaloganyang.”
E ne e le nnete. Dumi o ne a nkga ka gonne a le leswe. O ne a le leswe ka gonne o ne a sa tlhape, mme go ne go se ope yo o itseng gore ke goreng a sa tlhape. Nnete e ne e le gore, Dumi o ne a tshaba metsi. Nako nngwe, fa e ne e le lesea, o ne a wela pele ka tlhogo mo metsing a seretse. Dumi o ne a sa kgone go thuma, mme ka lesego, abuti wa gagwe a mo ntsha ka maoto a gagwe a kwa morago. Go tloga ka letsatsi leo, Dumi ga a batle go nna gaufi le metsi. Fa dipela tse dingwe di ya kwa sedibeng moso mongwe le mongwe go ya go tlhapa, Dumi o ne a tsamaya a ya go iphitlha mo ditlhatshaneng. Go ne go se ope yo a ka fetolang mogopolo wa gagwe ka metsi – le e seng mmagwe tota!
Malatsi a feta – selemo se ne se le mogote thata mme go se na pula. Dumi o ne a tswelela go nna leswe. Boboa jwa gagwe bo ne bo le mafura e bile bo kgamathetse, mme o ne a nkga bosula thata. Se se fetang tsotlhe, setlhopha sa dintshi se ne se mo sala morago gongwe le gongwe kwa o neng a ya gone. Dumi o ne a sa rate se, jaaka go solofetswe, mme fela o ne a dira e kete ga a kgathale.
Moso mongwe, bagolo ba motse ba ne ba tla go bua le Dumi. Ba ne ba emetse kgakala, mme Dumi o ne a ba bona ba tshwere dinko tsa bone mme ba felelwa ke mowa.
“Re maswabi, Dumi,” ba rialo, “mme fela jaaka o itse dipula ga di ise di ne ka nako e telele. Go na le dintshi tse dintsi mo. Dintshi di rata leswe, mme o leswe thata, ka jalo dintshi di a go rata! Dintshi tse tsotlhe di tlile go re lwatsa … Go botoka gore o tswe ka motse.”
Dumi wa batho! O ne a tla dirang? Ka kutlobotlhoko, a itsamaela. O ne a tsamaya lobaka lo lo telele. Letsatsi le ne la gotela thata fa le tlhatlogela kwa loaping le le pududu le le phatsimang. Tlhogo ya gagwe e ne ya mo imela, mme maoto a gagwe a ne a le botlhoko thata! A feleletsa a utlwa gore a ka se kgone go tsamaya kgato e nngwe.
“Ke tlhoka moriti!” a rialo, a lebelela gotlhe. Go ne go se na ditlhare tse dintsi mo karolong e ya naga, mme a bona setlhatsana sa mmitlwa gaufi. Ka iketlo, Dumi a tlhotsetsa kwa setlhatshaneng seo. A rapama mo tlase ga sona, mme a ya ka boroko.
Go fetile diura tse dintsi. Dumi o ntse a robetse monate thata mo e bileng a sa bona maru a pula ya matlakadibe a ipopa mo loaping. Letsatsi le ne le nyeletse. Loapi le ne le ntshofala. Phefo e ne e nna tsididi, mme fela pela e e lapileng e ne e robetse. Ga bofelo, pula e ne ya tshologa.
Dumi o ne a tsoga. Marothodi a makima a pula a ne a mo tshela mmele otlhe! Kwa motseng wa dipela, dipela tsotlhe di ne tsa iphitlhela pula mo tlase ga majwe a magolo. Mme fela mo, go ne go se gope kwa a ka iphitlhang teng! Pele, fa Dumi a bona le go utlwa pula, o ne a goa le go lela mme a ikgoloka a itira bolo e e boboa. “Thusang!” a goa. “Bathong thusang!” Mme le dintshi tota di ne di seo, Dumi o ne a le mongwe fela.
Jaanong sengwe se se sa tlwaelegang sa direga. Fa pula e e tsiditsana e tsamaya mo mmeleng wa gagwe, Dumi a lemoga gore ke maikutlo a a monate. Ka iketlo, a ritibala mme moragonyana, a lekeletsa go bula matlho. “Pula e lebega bontle,” a rialo, “e bile e dira gore naga e nkge foreše!” Jaanong Dumi a ema, a bula molomo wa gagwe go nwa marothodi a pula. “Gape e latswega monate!” a bua ka kgakgamalo. O ne a itumetse mme a simolola go phophotha leoto la gagwe le go thwantsha menwana ya gagwe.
Ke fa Dumi a retologa, mme a bina tsela yotlhe go boela kwa motseng wa dipela, a opela a ntse a tsamaya: “Pula! Pula! Ke rata pula! Pula! Pula! Pula!”
Dumi o gorogile kwa motseng fa letsatsi le phirima. Ga go na pela e e mmoneng – botlhe ba ne ba iphitlhetse pula ka fa tlase ga majwe a magolo. Dumi o ne a sa kgathale. O ne a tlwaetse go nna a le esi, le gone, o ne a itumetse thata! O ne a ja matlhare a se kae go lalela, a gagabela ka fa tlase ga setlhatsana mme a ya ka boroko gape.
Fa Dumi a tsoga, pula e ne e emisitse mme motse o ne o le montle o le foreše. Fa letsatsi le tlhaba, go ne ga thunya khapete ya malomo a a pinki.
“Ijoo!” a rialo a lebelela gotlhe.
Ka nako eo, dipela tsotlhe tsa tsamaela kwa go ene. Di ne di le mo tseleng go ya kwa sedibeng go ya go tlhapa. Ba ne ba tshogile thata go bona Dumi yo mošwa, yo o phepa, yo o nkgang monate!
“Dumi! Go diragetse eng?” botlhe ba botsa, ba mo dikaganyeditse. Mme go na le gore a bue, Dumi a simolola go thwantsha menwana mme a phophotha leoto la gagwe … ke fa a bina a opela gape. Dipela tsotlhe tsa tsaya karolo, fa di tsamaela kwa sedibeng: “Pula! Pula! Re rata pula! Pula! Pula! Pula!”
Nna le boitlhamedi!
Fa bana ba gago matlhare a magolo a pampiri mme tshitshinya gore ba take ditshwantsho tsa gore Pela Dumi o ne a ikutlwa jang ka metsi kwa tshimologong kgotsa bokhutlong jwa leinane – kgotsa tsoopedi!


text:
101Diane tsa ga Salomo. Ngwana yo o botlhale o itumedisa rraagwe, mme ngwana yo o bosilo o hutsafatsa mmaagwe.
17:21,25
2Dikhumo tsa tshiamololo ga di thuse sepe, mme tshiamo e golola mo losong.
3Morena ga a bolaise mosiami tlala, mme keletso ya moikepi o e kgoromeletsa kwa morago.
4Seatla sa motlapa se a humanegisa, mme diatla tsa ba ba tlhaga di a humisa.
12:24-27
19:15
28:19
5Ngwana yo o maatlametlo o phutha dijo selemong. Yo o robalang go kotulwa ke yo o tlhabisang ditlhong.
6Masego a mo tlhogong ya mosiami, mme melomo ya baikepi e fitlha kgatelelo.
7Go gakologelwa mosiami go tshegofatsa matlho, mme leina la baikepi le a nyelela.
Pes. 9:6
8Yo o pelo e botlhale o amogela ditaolo, mme yo o molomo o bosilo o tla digwa.
9Yo o sepelang ka boitekanelo o tsamaya a le mo tshireletsong; yo o sokamisang ditsela tsa gagwe o tla lemogiwa.
10Yo o tswitlang ka leitlho o tsisa bohutsana; mme yo o kgalemelang molato a sa tshabe motho o dira kagiso.
11Molomo wa mosiami ke motswedi wa bophelo; mme melomo ya baikepi e fitlha kgatelelo.
13:14
12Letlhoo le tsosa phapaang, mme lorato lo bipa maleo otlhe.
13Go fitlhelwa botlhale mo molomong wa motlhalefi, mme thupa e tshwanetse motlhana wa yo o se nang tlhaloganyo.
14Ba ba botlhale ba ipolokela kitso, mme molomo wa seeleele o atametsa tlalelo.
15Tse mohumi o nang natso ke motse o o thata wa gagwe; mme tatlhego ya ba ba botlana ke khumanego ya bone.
16Tse mosiami o di itiretseng di a mo phedisa; tse moikepi o di bonang di a mo leofisa.
17Yo o elang kotlo tlhoko o mo tseleng e e yang mo bophelong; mme yo o tlhokomologang kgalemelo o a timela.
18Melomo ya maaka e fitlha letlhoo, moutlwatsa-tshele ke lesilo.
19Bontsi jwa mafoko ga bo tlhoke boleo, mme yo o itshwarang molomo o botlhale.
20Loleme lwa mosiami ke selefera e e tlhaotsweng; tlhaloganyo ya moikepi ga se ya sepe.
21Molomo wa mosiami o jesa ba bantsi, mme dieleele di tla swa ka go tlhoka tlhaloganyo.
22Tshegofatso ya Morena ke yona e e humisang; matsapa a motho ga a e okeletse sepe.
23Go dira tse di tlhabisang ditlhong go kgatlha seeleele; mme monna yo o nang le tlhaloganyo o kgatlhwa ke botlhale.
24Se moikepi o se tshabang se tla mo wela; se basiami ba se eletsang Modimo o tla se ba naya.
Pes. 37:4
25E a re fa ledimo le feta, moikepi a ye le lone; mme mosiami o theilwe mo motheong o o sa khutleng.
26Tse botlha bo di dirang mo menong, tse musi o di dirang mo matlhong, ke tse motlapa o di direlang ba ba mo romileng.
27Go boifa Morena go oketsa malatsi a bophelo; mme dinyaga tsa baikepi di tla fokodiwa.
14:27
28Tsholofelo ya basiami e isa mo boitumelong; tse baikepi ba di letileng di a nyelela.
Jobe 8:13
29Tsela ya Morena ke phemelo ya morapedi, mme e isa badiri ba boithamako mo tatlhegong.
30Mosiami ga a kitla a reketla ka bosakhutleng, mme baikepi ga ba kitla ba nnela ruri mo lefatsheng.
Diane 2:22
31Molomo wa mosiami o tlhogisa botlhale, mme loleme lwa bolotsana lo tla kumolwa.
Pes. 37:30
32Molomo wa mosiami o itse tse di natefang; melomo ya baikepi e itse tsa bolotsana fela.


text:
MultimediaActions
- ${title}
Multimedia
Mantswe A Supileng 2019
Mantswe A Supileng Aga Jesu Mo Sefapanong 2019
LENTSWE LANTLHA
“Rara baitshwarele; gonne ga ba itse se ba se dirang - Rev. Mogorosi
LENTSWE LABOBEDI
‘Gompieno o tla nna le nna mo parateising’ - Rev. Mokoroane
LENTSWE LA BORARO
“Mosadi, bona morwao ke yoo! A ba araya morutwa a re: “bona mmago ke yoo” - Rev. Masigo
LENTSWE LABONE
“Eli , Eli ,lama sabagathani , Modimo wame, Modimo wame , o ntlogeletseng” - Rev. Segone
LENTSWE LABOTLHANO
“Ke nyorilwe” - Rre Zulu
LENTSWE LA BORATARO
“Go weditswe - Rev. Ntsamai
LENTSWE LA BOSUPA
“Rara ke neela mowa wa me mo diatleng tsa gago” - Rev Kwape & Rev. Loate
TSHOBOKANYO - Rev Tube & Rre Brown Mosiapoa
ADVERTISEMENT


text: 9 Ka jalo, o ne a palama mokoro, mme a kgabaganya a ya kwa motseng wa gagabo.+2 Mme batho bangwe ba ne ba mo tlisetsa monna yo o sa kgoneng go tsamaya, a rapame mo bolaong. E rile Jesu a bona gore ba na le tumelo, o ne a raya monna yoo a re: “Nna pelokgale, ngwanaka! O itshwaretswe maleo a gago.”+3 Jaanong bakwadi bangwe ba ne ba ipolelela jaana: “Motho yono o a tlhapatsa.”4 E re ka Jesu a ne a lemoga se ba se akanyang, o ne a re: “Ke ka ntlha yang fa lo akanya dikakanyo tseo tse di bosula?+5 Ka sekai, ke eng se se motlhofo, a ke go raya motho o re, ‘O itshwaretswe maleo a gago,’ kgotsa go mo raya o re, ‘Ema mme o tsamaye’?+6 Le fa go ntse jalo, e le gore lo tle itse gore Morwa motho o na le taolo ya go itshwarela batho maleo mo lefatsheng . . .” foo o ne a raya monna yoo yo o sa kgoneng go tsamaya a re: “Ema, tsaya bolao jwa gago, mme o ye gae.”+7 Mme o ne a ema a bo a ya gae.8 Fa boidiidi bo bona seno, bo ne jwa welwa ke poifo, mme bo ne jwa galaletsa Modimo, yo o neileng batho taolo e e ntseng jalo.9 Morago ga moo, fa Jesu a ntse a tsweletse ka loeto a tswa koo, o ne a bona monna mongwe yo o bidiwang Mathaio a ntse fa ofising ya lekgetho, mme o ne a mo raya a re: “Nna molatedi wa me.” Ka yone nako eo, o ne a ema a bo a mo sala morago.+10 Moragonyana fa a ntse a ja* mo ntlong ya ga Mathaio, bakgethisi le baleofi ba le bantsi ba ne ba tla mme ba ja le Jesu le barutwa ba gagwe.+11 Le fa go ntse jalo, e rile Bafarasai ba bona seno, ba ne ba raya barutwa ba gagwe ba re: “Ke ka ntlha yang fa moruti wa lona a ja le bakgethisi le baleofi?”+12 E rile a ba utlwa, o ne a re: “Batho ba ba sa lwaleng ga ba tlhoke ngaka, mme ba ba lwalang ba a e tlhoka.+13 Ka jalo, tsamayang, mme lo ithute gore seno se kaya eng: ‘Ke batla gore lo utlwele batho botlhoko, go na le gore lo nkentshetse setlhabelo.’+ Gonne ke tletse go bitsa baleofi, e seng batho ba ba siameng.”14 Go tswa foo, barutwa ba ga Johane ba ne ba tla kwa go ene ba bo ba mmotsa ba re: “Ke ka ntlha yang fa rona le Bafarasai re itima dijo mme barutwa ba gago bone ba sa itime dijo?”+15 Foo Jesu o ne a ba raya a re: “Ditsala tsa monyadi ga di na lebaka la go hutsafala fa monyadi a sa ntse a na le tsone,+ gakere? Le fa go ntse jalo, nako e tla tla ya gore monyadi a tlosiwe mo go tsone,+ mme ke gone di tla itimang dijo.16 Ga go na ope yo o rokelelang letsela le lesha mo seaparong se segologolo, ka gonne letsela le sesha le tla gagola seaparo seo, mme fa go neng go gagogile teng go tla nna maswe le go feta.+17 E bile batho ga ba tshele beine e ntšha mo medutwaneng* ya beine e megologolo. Fa ba ka dira jalo, medutwana ya beine e tla phatloga mme beine e bo e tshologa. Le fa go ntse jalo, batho ba tshela beine e ntšha mo medutwaneng ya beine e mesha, mme dilo tseo ka bobedi di ka se senyege.”18 Fa a ntse a ba bolelela dilo tseno, mmusi mongwe o ne a atamela mme a obama* fa pele ga gagwe a re: “Mo nakong eno morwadiake o tshwanetse a bo a sule, le fa go ntse jalo, tla o mmeye seatla mme o tla tshela.”+19 Foo Jesu o ne a ema le barutwa ba gagwe, mme ba mo sala morago.20 Mme mosadi mongwe yo o neng a na le bolwetse jwa go elela madi dingwaga di le 12,+ o ne a mo atamela a tswa kwa morago a bo a kgoma karolo e e kwa tlase ya seaparo sa gagwe sa ka fa ntle,+21 ka gonne o ne a nna a ipolelela a re: “Fa fela nka kgoma seaparo sa gagwe sa ka fa ntle, ke tla fola.”22 Jesu o ne a retologa, mme a mmona a bo a re: “Nna pelokgale, morwadiaka! Tumelo ya gago e go fodisitse.”+ Mme go tloga ka nako eo, mosadi yoo o ne a fola.+23 Jaanong, e rile Jesu a goroga kwa ntlong ya mmusi yono mme a bona batho ba ba letsang difulutu le boidiidi bo tsositse tlhakatlhakano,+24 o ne a re: “Tlogang fano, ka gonne mosetsanyana ga a swa, mme o robetse.”+ Fa a rialo, ba ne ba simolola go mo tshega ka tshotlo.25 Fela fa boidiidi bo sena go ntshediwa kwa ntle, o ne a tsena kwa mosetsanyana yoo a neng a le gone a bo a tshwara seatla sa gagwe,+ mme mosetsanyana yoo o ne a tsoga.+26 Mme kgang eno e ne ya anama mo kgaolong eo yotlhe.27 Fa Jesu a ntse a tsweletse ka loeto a tswa koo, banna ba babedi ba ba foufetseng+ ba ne ba mo sala morago, ba goa ba re: “Re utlwele botlhoko, Morwa Dafide.”28 Fa a sena go tsena mo ntlong, banna bao ba ba foufetseng ba ne ba tla kwa go ene, mme Jesu o ne a ba botsa a re: “A lo a dumela gore nka dira seno?”+ Ba ne ba mo araba ba re: “Ee, Morena.”29 Foo o ne a kgoma matlho a bone,+ a re: “E re ka lo na le tumelo, matlho a lona a tla bulega.”30 Mme ba ne ba kgona go bona. Mo godimo ga moo, Jesu o ne a ba tlhagisa a tiisitse, a re: “Lo tlhomamise gore ope a se ka a itse kgang eno.”+31 Le fa go ntse jalo, fa ba sena go tswela kwa ntle, ba ne ba bua ka ene phatlalatsa mo kgaolong eo yotlhe.32 Fa ba tswa, batho ba ne ba mo tlisetsa monna yo o semumu yo o laolwang ke ledimona;+33 mme fa Jesu a sena go leleka ledimona leo, monna yoo yo o semumu o ne a bua.+ Ka jalo, boidiidi bo ne jwa gakgamala mme jwa re: “Ga go ise go ke go direge dilo tse di tshwanang le tseno mo Iseraele.”+34 Le fa go ntse jalo, Bafarasai ba ne ba re: “O leleka madimona ka maatla a a tswang kwa mmusing wa madimona.”+35 Mme Jesu o ne a tswa letsholo la go etela metse le metsana yotlhe, a ruta mo disinagogeng tsa bone, a rera dikgang tse di molemo tsa Bogosi e bile a fodisa bolwetse jwa mofuta mongwe le mongwe le bokoa jwa mofuta mongwe le mongwe.+36 Fa a bona boidiidi jwa batho, o ne a ba tlhomogela pelo,+ ka gonne ba ne ba sotlegile e bile ba gasame jaaka dinku tse di se nang modisa.+37 Foo o ne a raya barutwa ba gagwe a re: “Eleruri, thobo e kgolo, mme badiri ba mmalwa.+38 Ka jalo, kopang Mong wa thobo gore a romele badiri mo thobong ya gagwe.”+


text:
KGAOLO 4
Jesu Keresete ke Mang?
1, 2. (a) A go itse leina la mongwe yo o tumileng go raya gore o a mo itse? Tlhalosa. (b) Batho ba reng ka Jesu?
GO NA le batho ba le bantsi ba ba tumileng mo lefatsheng. O ka tswa o itse leina la mongwe wa bone. Mme go itse leina la gagwe ga go reye gore o mo itse sentle. Ga go reye gore o itse sengwe le sengwe ka ene le ka botshelo jwa gagwe le gore ke motho yo o ntseng jang.
2 O ka tswa o kile wa utlwalela ka Jesu Keresete le fa gone a tshetse dingwaga di ka nna 2 000 tse di fetileng. Mme batho ba le bantsi ga ba itse gore Jesu e ne e le motho yo o ntseng jang. Bangwe ba re e ne e le monna yo o siameng, ba bangwe ba re e ne e le moporofeti mme bangwe ba dumela gore ke Modimo. Wena wa reng?—Bona Ntlha e e Kwa Bofelong ya 12.
3. Ke eng fa go le botlhokwa gore o itse Jehofa Modimo le Jesu Keresete?
3 Go botlhokwa gore o itse boammaaruri ka Jesu. Goreng re rialo? Baebele ya re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Fa o itse boammaaruri ka Jehofa le Jesu, o tla kgona go bona botshelo jo bo sa khutleng mo lefatsheng la paradaise. (Johane 14:6) Gape go itse Jesu go ka go thusa fela thata ka gonne ke ene sekao se se molemo tota sa motho yo o neng a tshela sentle e bile a tshwara ba bangwe sentle. (Johane 13:34, 35) Mo Kgaolo 1, re ithutile boammaaruri ka Modimo. Gone jaanong re tla ithuta gore Baebele ya reng ka Jesu.
RE BONE MESIA!
4. Lefoko “Mesia” le “Keresete” le kaya eng?
4 Dingwaga di le dintsi pele Jesu a tsholwa, Jehofa o ne a solofetsa gore o tla romela Mesia kgotsa Keresete. “Mesia” ke lefoko la Sehebera mme “Keresete” ke lefoko la Segerika. Direto tseno ka bobedi di kaya gore Modimo o tla tlhopha mongwe mme a bo a mo naya maemo a a kgethegileng. Mesia o tla tlhomamisa gore ditsholofetso tsotlhe tsa Modimo di a diragadiwa. Gape Jesu a ka go thusa gone jaanong. Mme pele Jesu a tsholwa, batho ba le bantsi ba ne ba ipotsa go re, ‘Ke mang yo e tla nnang Mesia?’
5. A balatedi ba ga Jesu ba ne ba dumela gore ke ene Mesia?
5 Balatedi ba ga Jesu ba ne ba sa belaele gore ke Mesia yo Modimo a neng a mo solofeditse. (Johane 1:41) Ka sekai, Simone Petere o ne a raya Jesu a re: “O Keresete.” (Mathaio 16:16) Re ka tlhomamisega jang gore Jesu ke Mesia?
6. Jehofa o ne a thusa batho jang gore ba lemoge Mesia?
6 Dingwaga pele Jesu a tsholwa, baporofeti ba Modimo ba ne ba kwala dintlha di le dintsi tse di neng di tla thusa batho go lemoga Mesia. Seo se ne se tla thusa jang? A re re o kopiwa gore o ye kwa seteisheneng se se tlhanaselang sa dibese go twe o ye go tsaya motho yo o iseng o tsamaye o kopane le ene. Fa motho yo o go romang a ne a ka go tlhalosetsa sentle tsela e motho yoo a lebegang ka yone, o ne o tla kgona go mmona. Ka tsela e e tshwanang, Jehofa o ne a dirisa baporofeti ba gagwe go re bolelela se Mesia a tla se dirang le se se tla mo diragalelang. Batho ba ba neng ba bona boporofeti jono bo diragadiwa, ba ne ba lemoga sentle gore Jesu ke Mesia.
7. Ke boporofeti bofe jo bo bontshang gore Jesu ke Mesia?
7 A re tlotle ka boporofeti bongwe jo bo neng bo bua ka Mesia. Dingwaga di le 700 pele Jesu a tsholwa, Mika o ne a porofeta gore Mesia o ne a tla tsholelwa kwa motsaneng wa Bethelehema. (Mika 5:2) Mme ke lone lefelo le Jesu a tsholetsweng kwa go lone. (Mathaio 2:1, 3-9) Daniele o ne a porofeta gore Mesia o ne a tla tlhaga ka ngwaga wa 29. (Daniele 9:25) Go na le boporofeti jo bongwe gape jo bontsi jo bo bontshang gore ntle le pelaelo Jesu ke Mesia yo Modimo a mo solofeditseng.—Bona Ntlha e e Kwa Bofelong ya 13.
8, 9. Ke eng se se neng sa direga fa Jesu a kolobediwa se se bontshang gore ke Mesia?
8 Jehofa o ne a bontsha sentle gore Jesu ke Mesia. Modimo o ne a solofetsa gore o tla naya Johane Mokolobetsi sesupo se se neng se tla mmontsha gore Mesia ke mang. Fa Johane a ne a kolobetsa Jesu kwa Nokeng ya Joredane ka ngwaga wa 29, Johane o ne a bona sesupo seo. Baebele ya re: “Fa Jesu a sena go kolobediwa ka yone nako eo a tlhatloga a tswa mo metsing; mme, bona! magodimo a bulega, mme a bona moya wa Modimo o tla mo go ene o fologa jaaka lephoi. Bona! Gape, ga nna lentswe le tswa kwa magodimong le le neng le re: ‘Yono ke Morwaake, moratwa, yo ke mo amogetseng.’” (Mathaio 3:16, 17) Fa Johane a ne a bona tiragalo eno, o ne a lemoga gore Jesu ke Mesia. (Johane 1:32-34) Jesu o ne a nna Mesia ka lone letsatsi leo fa Jehofa a ne a mo tshololela moya o o boitshepo. Ke ene yo Modimo a neng a mo tlhophile gore e nne Moeteledipele le Kgosi.—Isaia 55:4.
9 Boporofeti jwa Baebele, mafoko a a neng a buiwa ke Jehofa le sesupo se se neng sa bonala fa Jesu a kolobediwa, ke bosupi jwa gore Jesu ke Mesia. Mme gone, Jesu o ne a tswa kae pele a tla mo lefatsheng e bile e ne e le motho yo o ntseng jang? Mma re bone gore Baebele yone ya reng.
JESU O NE A TSWA KAE PELE A TLA MO LEFATSHENG?
10. Baebele ya reng malebana le botshelo jwa ga Jesu pele a tla mo lefatsheng?
10 Baebele e ruta gore Jesu o ne a nna kwa legodimong ka dingwagangwaga pele a tla mo lefatsheng. Mika a re Mesia ga a bolo go tshela “mo metlheng ya bogologolo.” (Mika 5:2) Jesu o ne a bua ka makgetlo a mantsi gore o ne a tswa kwa legodimong. (Bala Johane 3:13; 6:38, 62; 17:4, 5.) Le pele Jesu a tla mo lefatsheng, o ne a atamalane thatathata le Jehofa.
11. Ke eng fa Jehofa a tsaya Jesu a le botlhokwa thata?
11 Jesu ke motho wa botlhokwa thata mo go Jehofa. Goreng re rialo? Ka gonne Modimo o ne a mmopa pele ga sengwe le sengwe. Ke ka moo Baebele e bitsang Jesu e re ke “leitibolo la popo yotlhe.” * (Bakolosa 1:15) Jehofa o tsaya Jesu a le botlhokwa fela thata ka gonne ke ene fela yo a mmopileng ka tlhamalalo. Ke ka moo a bidiwang “Morwawe yo o tsetsweng a le esi.” (Johane 3:16) Gape Jesu ke ene fela yo Jehofa a neng a mo dirisa go bopa dilo tsotlhe tse dingwe. (Bakolosa 1:16) Jesu ke ene fela a bidiwang “Lefoko” ka gonne Jehofa o mo dirisa go fetisetsa melaetsa ya gagwe kwa baengeleng le kwa bathong.—Johane 1:14.
12. Re itse jang gore Jesu le Modimo ga ba lekane?
12 Batho bangwe ba dumela gore Jesu le Modimo ba a lekana. Mme Baebele yone ga e rute seo. Baebele ya re Jesu o ne a bopiwa, se se rayang gore go na le kwa a simologileng gone. Mme Jehofa ene o bopile dilo tsotlhe, ga a na tshimologo. (Pesalema 90:2) Jesu o ne a itse gore ke Morwa Modimo ke ka moo a ileng a se ka a leka go nna Modimo. Baebele ya re Rre o mogolo go na le Morwa. (Bala Johane 14:28; 1 Bakorintha 11:3.) Jehofa ke ene fela “Modimo Mothatayotlhe.” (Genesise 17:1) Ga go na ope le fa e le sepe se se mo fetang ka maatla.—Bona Ntlha e e Kwa Bofelong ya 14.
13. Ke eng fa Baebele e re Jesu ke “setshwano sa Modimo yo o sa bonaleng”?
13 Jehofa le Jesu ba ne ba bereka mmogo ka dingwaga di le dibilionebilione pele legodimo le lefatshe di nna gone. Ba tshwanetse ba bo ba ne ba ratana thata. (Johane 3:35; 14:31) Jesu o ne a tshwana thata le rraagwe mo Baebele e mmitsang “setshwano sa Modimo yo o sa bonaleng.”—Bakolosa 1:15.
14. Go ne ga tla jang gore Morwa yo o rategang wa Modimo a tsholwe mo lefatsheng?
14 Morwa yo o rategang wa Modimo o ne a ikemiseditse go tswa kwa legodimong gore a tle go tsholwa mo lefatsheng. Seo se ne sa kgonega jang? Jehofa o ne a dira kgakgamatso ka go tsenya botshelo jwa ga Jesu mo sebopelong sa lekgarebane le le bidiwang Marea. Seno se raya gore Jesu ga a na rre mo lefatsheng. Ka jalo, Marea o ne a tshola ngwana yo o se nang boleo, mme a mmitsa Jesu.—Luke 1:30-35.
JESU E NE E LE MOTHO YO O NTSENG JANG?
15. Ke eng se se ka go thusang go itse Jehofa botoka?
15 O ka ithuta go le gontsi ka botshelo jwa ga Jesu fa o bala Efangele ya ga Mathaio, Mareko, Luke le Johane. E re ka Jesu a tshwana le Rraagwe, go bala ka ene go tla go thusa gore o itse Jehofa botoka. Ke ka moo Jesu a neng a re: “Yo o mponeng o bone le Rara.”—Johane 14:9.
16. Jesu o ne a ruta ka eng? Dilo tse Jesu a neng a di ruta di ne di tswa kae?
16 Batho ba le bantsi ba ne ba bitsa Jesu “Moruti.” (Johane 1:38; 13:13) Sengwe sa dilo tsa botlhokwa thata tse a neng a di ruta batho e ne e le “dikgang tse di molemo tsa bogosi.” Bogosi joo ke eng? Ke puso ya Modimo e e tla busang lefatshe lotlhe go tswa kwa legodimong le go segofatsa batho ba ba ikobelang Modimo. (Mathaio 4:23) Sengwe le sengwe se Jesu a neng a se ruta se ne se tswa kwa go Jehofa. Jesu o ne a re: “Se ke se rutang ga se sa me, mme ke sa yo o nthomileng.” (Johane 7:16) Jesu o ne a itse gore Jehofa o batla gore batho ba bolelelwe dikgang tse di molemo tsa gore Bogosi Jwa Modimo bo tlile go busa lefatshe.
17. Jesu o ne a rera kae? Ke eng fa a ne a tsaya matsapa go ruta batho?
17 Jesu o ne a rera kae? Gongwe le gongwe kwa a neng a bona batho teng. O ne a rera kwa metsaneng, kwa ditoropong, kwa metseng, kwa marekisetsong, kwa mafelong a kobamelo le kwa magaeng a batho. O ne a sa lebelele gore batho ba tle kwa go ene. Gantsi o ne a ya kwa go bone. (Mareko 6:56; Luke 19:5, 6) Jesu o ne a bereka ka natla e bile a fetsa nako e ntsi a ruta batho. Ke eng a ne a dira jalo? Ka gonne Jehofa o ne a mmoleletse gore a dire jalo e bile o ne a batla go ikobela Rraagwe ka dinako tsotlhe. (Johane 8:28, 29) Gape o ne a rerela batho ka gonne a ba tlhomogela pelo. (Bala Mathaio 9:35, 36.) O ne a bona gore baeteledipele ba bodumedi ba ne ba sa rute batho boammaaruri ka Modimo le ka Bogosi jwa gagwe. Ka jalo, o ne a batla gore batho ba le bantsi ba utlwe dikgang tse di molemo.
18. Ke eng se o se ratang thata ka Jesu?
18 Jesu o ne a rata batho e bile a amega ka bone. O ne a le bonolo e bile go le motlhofo go bua le ene. Tota le bana ba ne ba kgona go mo atamela. (Mareko 10:13-16) Jesu o ne a direla batho se se siameng ka dinako tsotlhe. O ne a ila bonweenwee le dilo tse di sa siamang. (Mathaio 21:12, 13) O ne a tshela ka nako e ka yone basadi ba neng ba sa tlotliwe e bile ba se na ditshwanelo tse dintsi. Mme ka dinako tsotlhe, Jesu o ne a tlotla basadi e bile a ba tshwara ka seriti. (Johane 4:9, 27) Gape Jesu o ne a ikokobeditse tota. Ka sekai, maitseboa mangwe o ne a tlhapisa dinao tsa baaposetoloi ba gagwe, selo se gantsi se neng se dirwa ke motlhanka.—Johane 13:2-5, 12-17.
19. Ke sekai sefe se se bontshang gore tota Jesu o ne a itse se batho ba neng ba se tlhoka le gore o ne a batla go ba thusa?
19 Jesu o ne a itse se tota batho ba se tlhokang, e bile o ne a batla go ba thusa. Seno se ne sa bonala sentle fa a ne a dirisa maatla a Modimo go fodisa batho ka kgakgamatso. (Mathaio 14:14) Ka sekai, monna yo o neng a na le bolwetse jwa lepero o ne a raya Jesu a re: “Fa fela o batla, o ka nntlafatsa.” Jesu o ne a tlhomoga pelo tota fa a bona botlhoko le pogo e monna yono a neng a le mo go yone. O ne a mo utlwela botlhoko mme a tlhotlheletsega go mo thusa. Ka jalo, Jesu o ne a mo tshwara mme a mo raya a re: “Ke a batla. Ntlafala.” Mme monna yoo o ne a fola! (Mareko 1:40-42) Akanya fela kafa monna yoo a tshwanetseng a bo a ne a ikutlwa ka teng!
O NE A IKANYEGA MO GO RRAAGWE KA DINAKO TSOTLHE
20, 21. Jesu ke sekao se se di gaisang tsotlhe jang sa motho yo o ileng a ikobela Modimo?
20 Jesu o tlhomile sekao se se molemo sa go ikobela Modimo. Go sa kgathalasege gore o ne a diragalelwa ke eng kgotsa gore baba ba gagwe ba ne ba mo tshwara jang, o ne a ikanyega mo go Rraagwe. Ka sekai, Jesu ga a ka a leofa fa Satane a ne a mo raela. (Mathaio 4:1-11) Bangwe ba masika a gagwe ba ne ba sa dumele gore ke Mesia e bile ba re “o latlhegetswe ke tlhaloganyo,” mme Jesu o ne a se ka a tlogela go dira tiro ya Modimo. (Mareko 3:21) Fa baba ba gagwe ba mmogisa, ga a ka a leka go ba gobatsa mme o ne a tswelela a ikanyega mo Modimong.—1 Petere 2:21-23.
21 Le fa Jesu a ile a bolawa setlhogo, o ne a nna a ikanyega mo go Jehofa. (Bala Bafilipi 2:8.) Akanya fela ka se a neng a se itshokela mo letsatsing le a neng a bolawa ka lone. O ne a tshwarwa, a latofadiwa ka maaka a gore o a tlhapatsa, baatlhodi ba ba tletseng bonweenwee ba mo atlhola, segopa sa batho sa mo ja ditshego mme masole a mmogisa le go mo kokotela mo koteng ya tlhokofatso. Fa a ne a swa o ne a goa a re: “Go diragaditswe!” (Johane 19:30) Morago ga malatsi a le mararo, Jehofa o ne a mo tsosa mme a mo naya mmele o o tshwanang le wa baengele. (1 Petere 3:18) Dibeke di se kae moragonyana, Jesu o ne a boela kwa legodimong, mme “a nna kafa seatleng sa moja sa Modimo” a leta gore Modimo a mo dire Kgosi.—Bahebera 10:12, 13.
22. Go ikanyega ga ga Jesu go dirile gore re nne le tshono efe?
22 E re ka Jesu a ile a ikanyega mo go Rraagwe, re na le tshono ya go tshelela ruri mo lefatsheng la paradaise fela jaaka Jehofa a boletse. Mo kgaolong e e latelang, re tla sekaseka kafa loso lwa ga Jesu lo re thusang ka gone gore re tshelele ruri.
^ ser. 11 Jehofa o bidiwa Rre ka gonne ke ene a bopileng dilo tsotlhe. (Isaia 64:8) Jesu o bidiwa Morwa Modimo ka gonne Jehofa ke ene a mmopileng. Baengele le bone ba bidiwa bomorwa Modimo. Adame le ene o ne a bidiwa morwa Modimo.—Jobe 1:6; Luke 3:38.


text: 33 Tseno e ne e le dikarolo tsa loeto lwa Baiseraele fa ba ne ba tswa kwa lefatsheng la Egepeto+ go ya ka mephato ya bone*+ ba eteletswe pele ke Moshe le Arone.+2 Moshe o ne a nna a kwala mafelo a ba neng ba fuduga mo go one go ya ka dikarolo tsa loeto lwa bone ka taelo ya ga Jehofa, mme tseno e ne e le dikarolo tsa loeto lwa bone fa ba ne ba fuduga mo lefelong le lengwe ba ya kwa go le lengwe:+3 Ba ne ba fuduga mo Ramesese+ mo kgweding ya ntlha, ka letsatsi la bo15 la kgwedi eo.+ Letsatsi fela morago ga Tlolaganyo,+ Baiseraele ba ne ba tswa ba tsamaya ba le pelokgale* Baegepeto botlhe ba ba lebile.4 Mo nakong eo, Baegepeto ba ne ba ntse ba fitlha* maitibolo otlhe a Jehofa a neng a a bolaile,+ ka gonne Jehofa o ne a atlhotse medimo ya bone.+5 Baiseraele ba ne ba fuduga mo Ramesese mme ba nna kwa Sukothe.+6 Go tswa foo, ba ne ba fuduga kwa Sukothe mme ba nna kwa Ethame,+ e e kwa bofelong jwa naga.7 Morago ga moo, ba ne ba fuduga kwa Ethame mme ba boela kwa Pihahirothe, e e lebaganeng le Baale-sefone,+ mme ba ne ba kampa fa pele ga Migedole.+8 Go tswa foo, ba ne ba fuduga kwa Pihahirothe ba bo ba kgabaganya lewatle+ ba ya kwa nageng+ mme ba ne ba tsamaya loeto lwa malatsi a le mararo mo nageng ya Ethame+ mme ba nna kwa Mara.+9 Fa ba fuduga kwa Mara ba ne ba tla mo Elime. Jaanong go ne go na le metswedi ya metsi e le 12 kwa Elime le ditlhare tsa mokolane di le 70, ka jalo ba ne ba nna gone.+10 Morago ga moo, ba ne ba fuduga kwa Elime mme ba nna gaufi le Lewatle le Lehibidu.11 Go tswa foo, ba ne ba fuduga fa Lewatleng le Lehibidu mme ba nna mo nageng ya Sine.+12 Morago ga moo, ba ne ba fuduga mo nageng ya Sine mme ba nna kwa Dofeka.13 Moragonyana ba ne ba fuduga kwa Dofeka mme ba nna kwa Alushe.14 Go tswa foo, ba ne ba fuduga kwa Alushe mme ba nna kwa Refidime,+ kwa go neng go se na metsi a batho ba ka a nwang.15 Morago ga moo, ba ne ba fuduga kwa Refidime mme ba nna mo nageng ya Sinai.+16 Ba ne ba fuduga mo nageng ya Sinai mme ba nna kwa Kiberothe-hataafa.+17 Go tswa foo, ba ne ba fuduga kwa Kiberothe-hataafa mme ba nna kwa Haserothe.+18 Morago ga moo, ba ne ba fuduga kwa Haserothe mme ba nna kwa Rithema.19 Fa ba fuduga kwa Rithema ba ne ba nna kwa Rimone-perese.20 Go tswa foo, ba ne ba fuduga kwa Rimone-perese mme ba nna kwa Libena.21 Ba ne ba fuduga kwa Libena mme ba nna kwa Risa.22 Morago ga moo, ba ne ba fuduga kwa Risa mme ba nna kwa Kehelatha.23 Go tswa foo, ba ne ba fuduga kwa Kehelatha mme ba nna fa Thabeng ya Shefere.24 Morago ga moo, ba ne ba fuduga fa Thabeng ya Shefere mme ba nna kwa Harada.25 Go tswa foo, ba ne ba fuduga kwa Harada mme ba nna kwa Makhelothe.26 Morago ga moo, ba ne ba fuduga+ kwa Makhelothe mme ba nna kwa Tahathe.27 Go tswa foo, ba ne ba fuduga kwa Tahathe mme ba nna kwa Tera.28 Morago ga moo, ba ne ba fuduga kwa Tera mme ba nna kwa Mitheka.29 Moragonyana ba ne ba fuduga kwa Mitheka mme ba nna kwa Hashemona.30 Morago ga moo, ba ne ba fuduga kwa Hashemona mme ba nna kwa Moserothe.31 Go tswa foo, ba ne ba fuduga kwa Moserothe mme ba nna kwa Bene-jaakane.+32 Mme ba ne ba fuduga kwa Bene-jaakane ba ya go nna kwa Horo-hagidegade.33 Morago ga moo, ba ne ba fuduga kwa Horo-hagidegade mme ba nna kwa Jotebatha.+34 Moragonyana ba ne ba fuduga kwa Jotebatha mme ba nna kwa Aberona.35 Go tswa foo, ba ne ba fuduga kwa Aberona mme ba nna kwa Esione-gebere.+36 Morago ga moo, ba ne ba fuduga kwa Esione-gebere mme ba nna kwa nageng ya Tsine,+ e leng Kadeshe.37 Moragonyana ba ne ba fuduga kwa Kadeshe mme ba nna fa Thabeng ya Hore,+ mo molelwaneng wa lefatshe la Edoma.38 Mme moperesiti Arone o ne a tlhatlogela kwa Thabeng ya Hore ka taelo ya ga Jehofa mme o ne a swela gone mo ngwageng wa bo40 fa Baiseraele ba sena go tswa kwa lefatsheng la Egepeto, mo kgweding ya botlhano, ka letsatsi la ntlha la kgwedi eo.+39 Arone o ne a na le dingwaga di le 123 fa a ne a swela kwa Thabeng ya Hore.40 Jaanong kgosi ya Arada,+ Mokanana mongwe yo o neng a nna mo Negebe mo lefatsheng la Kanana, o ne a utlwa gore Baiseraele ba etla.41 Fa nako e ntse e tsamaya, ba ne ba fuduga fa Thabeng ya Hore+ mme ba nna kwa Salemona.42 Morago ga moo, ba ne ba fuduga kwa Salemona mme ba nna kwa Punone.43 Go tswa foo, ba ne ba fuduga kwa Punone mme ba nna kwa Obothe.+44 Morago ga moo, ba ne ba fuduga kwa Obothe mme ba nna kwa Aye-abarime fa molelwaneng wa Moabe.+45 Moragonyana ba ne ba fuduga kwa Aime mme ba nna kwa Dibone-gade.+46 Morago ga moo, ba ne ba fuduga kwa Dibone-gade mme ba nna kwa Alemona-dibelathaime.47 Go tswa foo, ba ne ba fuduga kwa Alemona-dibelathaime mme ba nna kwa dithabeng tsa Abarime+ fa pele ga Nebo.+48 La bofelo ba ne ba fuduga kwa dithabeng tsa Abarime mme ba nna mo sekakeng sa Moabe gaufi le Joredane kwa Jeriko.+49 Ba ne ba tswelela ba kampile fa thoko ga Joredane, go simolola kwa Bethe-jeshimothe go fitlha kwa Abele-shitime,+ mo sekakeng sa Moabe.50 Jehofa o ne a bua le Moshe mo sekakeng sa Moabe gaufi le Joredane kwa Jeriko a re:51 “Bua le Baiseraele o ba reye o re, ‘Lo kgabaganya Joredane lo tsena mo lefatsheng la Kanana.+52 Lo tshwanetse go leleka banni botlhe ba lefatshe leo fa pele ga lona lo bo lo senye dilo tsotlhe tsa bone tse di betlilweng ka maje+ le difikantswe tsotlhe tsa bone tse di bopilweng+ e bile lo senye mafelo otlhe a bone a a kwa godimo a a boitshepo.+53 Mme lo tla gapa lefatshe leo lo bo lo nna mo go lone, ka gonne ruri ke tla lo naya lefatshe leo gore e nne la lona.+54 Lo tshwanetse go kgaoganyetsa malapa a lona lefatshe ka bola+ gore e nne la bone. Ditlhopha tse dikgolo lo di okeletse boswa, mme ditlhopha tse dinnye lo fokotse boswa jwa tsone.+ Boswa jwa mongwe le mongwe bo tla nna kwa bola jwa gagwe bo welang gone. Lo tla amogela karolo ya lona ya naga e le boswa go ya ka ditso tsa borraalona.+55 “‘Le fa go ntse jalo, fa lo sa leleke banni ba lefatshe leo fa pele ga lona,+ ba lo tla ba tlogelang ba tla nna jaaka sengwe se se fatlhang mo matlhong a lona le jaaka mmitlwa mo matlhakoreng a lona, mme ba tla lo bogisa kwa lefatsheng le lo tla nnang kwa go lone.+56 Mme ke tla lo dira se ke neng ke ikaeletse go se ba dira.’”+


text:
*Sereto sa Bakgatla ba ga Maubane*
Rena ba Maubane re Bakgatla ba Mocha’ a Rakau,
Re bana ba Matlaisane’a Moleka
Bare Moleka imela letsogo Mme Mphiri o imele Molala.
Ditlogella mangwa tse di tlogelletsweng yena mong Tabane’a Modisa botlholo wa Pogoti ya Lehaba la tladi e khibidu.
Bare Bakgatla ke batho ba sa belegweng,
Ke ba weleng ko godimo bare phuuu mo fase,
Ba phatlalla batswa diketlana tsa Marope tse ileng tsa tlhoka mokgobokedi,
bare di kgoboketse ke mang ge e se yena mong Tabane’ a modisa botlholo wa anang Kgabo le Matlaisane.
Re Mahula’ a Marope bare o e seng Lehula le mohule,
Le phale ba bo Mosese Maatlapa Mongatane ba ileng ba tlogela Motlogolo wa bona Mosese a sala a tsoga dibete ke Bakgatla
A re nna Mokgatla ke Masubeletsa ka lerumo,
Ke tlhwele ke subeletsa Mapono Thabeng ya Mashiya Namane’ a Bakgatla,
Mme ke Rokeletse Lepono ka lerumo la tsebe ya Kgomo e telodi,
Ke era Patlaka letshwao la Ba- Mocha.
Lena Digolokwane tsa Kgomo e telodi le reng Ngwana Kgosi ya Bakgatla o bonwa ka sefaga sa thaga Molaleng mme Phatleng ona le letshwao la Badimo godimo ga leitlho la molema.
Re ba Tabane wa modisa botlholo,
Ebile re ba Mmadiobe, ke ka moo re akanang ka diobe,
Mokgwa teng re batho ba bowang ko Ube le Motlhopheng.
A re na Bakgatla le reng le seka Bogosi le merafo e sele mo nkebeng le seka le bo Pogoti le bo Botlholo mme le le makgatheng a Noka tse pedi e leng Odi le Moretele.
A ko tlhetlhise dira le Molapo wena Mokgatla Kgabo,
Ka lebaka la gore mphao wa dira ke meetse
Re bana ba Mmakhukhune’ a Matlaisane wa reng Nna a kea khukhuna a ke atla le Lengope ke tlile le Lehwilitsana la thibedi’ a bo Malebo le Uwate wabo Moleshi wa Kgabo!
*Mokgatla Kgabo!!*


text:
Mmele o mongwe mme o na le dikarolo di le dintsi (12-31)
12 Jaanong bakaulengwe, ke batla gore lo nne le kitso ka dimpho tse di tswang kwa Modimong.+2 Lo a itse gore pele lo nna Bakeresete, lo ne lwa faposiwa ka ditsela di le dintsi gore lo obamele medingwana e e sa bueng.+3 Ka jalo, ke batla gore lo itse gore ga go na ope yo o ka tlhotlhelediwang ke moya wa Modimo go bua jaana: “Jesu o hutsitswe!” e bile ga go na ope yo o ka reng: “Jesu ke Morena!” fa a sa tlhotlhelediwe ke moya o o boitshepo.+4 Jaanong go na le dimpho tse di farologaneng, mme moya o le mongwe fela ke one o o dirang gore di nne teng;+5 gape mo tirong ya Modimo go na le ditiro tse dintsi,+ mme tsotlhe di direlwa Morena a le mongwe fela;6 e bile go na le ditiro tse di farologaneng, le fa go ntse jalo ke Modimo a le mongwe fela yo o dirang gore batho ba dire ditiro tseno tsotlhe.+7 Le fa go ntse jalo, tsela e moya o o boitshepo o thusang ka yone e bonala mo go mongwe le mongwe, mme Modimo ke ene a ba o nayang gore o solegele batho botlhe molemo.+8 Moya o thusa motho yo mongwe gore a bue ka* botlhale, mme one moya oo o thusa yo mongwe gore a bue se batho ba bangwe ba sa se itseng,9 one moya oo o thusa motho yo mongwe gore a nne le tumelo,+ mme gape o thusa yo mongwe gore a kgone go fodisa,+10 yo mongwe gore a kgone go dira ditiro tse di maatla,+ yo mongwe gore a kgone go porofeta, yo mongwe gore a kgone go lemoga gore a mafoko mangwe a tswa kwa Modimong kgotsa nnyaa,+ yo mongwe gore a bue dipuo tse di farologaneng,+ mme yo mongwe a ranolele mo dipuong tse di farologaneng.+11 Ditiro tseno tsotlhe di dirwa ke moya o le mongwe fela, mme o abela mongwe le mongwe dilo tse di farologaneng fela jaaka o rata.12 Mmele o mongwe fela mme o na le dikarolo di le dintsi. Le fa dikarolo tsotlhe tsa mmele oo di le dintsi, mmele one o mongwe,+ ka jalo Keresete le ene o ntse jalo.13 Gonne rotlhe re ne ra kolobediwa ka moya o le mongwe gore re nne mmele o le mongwe, e ka tswa re le Bajuda kgotsa Bagerika, makgoba kgotsa ba ba gololesegileng, mme rotlhe re ne ra amogela moya o le mongwe.14 Gonne eleruri mmele o na le dikarolo di le dintsi.+15 Fa lonao lo ka re, “E re ka ke se seatla, ga ke karolo ya mmele,” seo ga se dire gore lo se ka lwa nna karolo ya mmele.16 Mme fa tsebe e ka re: “E re ka ke se leitlho, ga ke karolo ya mmele,” seo ga se dire gore e se ka ya nna karolo ya mmele.17 Fa mmele otlhe o ka bo e le leitlho, re ne re tla utlwa ka eng? Fa mmele otlhe o ka bo e le tsebe, re ne re tla dupa ka eng?18 Mme jaanong Modimo o rulagantse karolo nngwe le nngwe ya mmele jaaka a batla.19 Fa dikarolo tsotlhe tsa mmele di ka bo di tshwana, mmele o ka bo o ntse jang?20 Le fa go ntse jalo, dikarolo tsa mmele di dintsi, mme mmele o mongwe.21 Leitlho ga le ka ke la raya seatla la re, “Ga ke go tlhoke,” e bile tlhogo ga e ka ke ya raya dinao ya re, “Ga ke lo tlhoke.”22 Go na le moo, dikarolo tsa mmele tse di lebegang di se botlhokwa di a tlhokega,23 le dikarolo tsa mmele tse re akanyang gore di a nyatsega, re a di tlhokomela,+ e bile dikarolo tsa rona tsa mmele tse di seng dintle, re a di kgabisa,24 mme dikarolo tsa rona tse dintle tsone ga di tlhoke go kgabisiwa. Le fa go ntse jalo, Modimo o ne a bopa mmele jalo, a naya karolo ya mmele e e neng e sa tlotlege, tlotlo e kgolo thata,25 gore mmele o se ka wa kgaogana, mme dikarolo tsa one di tlhokomelane.+26 Fa karolo nngwe ya mmele e boga, dikarolo tse dingwe tsotlhe di boga le yone;+ kgotsa fa karolo nngwe ya mmele e galalediwa, dikarolo tse dingwe tsotlhe di itumela le yone.+27 Jaanong lo mmele wa ga Keresete,+ mme mongwe le mongwe wa lona ke karolo ya mmele wa gagwe.+28 Le fa go ntse jalo, Modimo o neile batho dikabelo tse di farologaneng mo phuthegong: ba ntlha gore e nne baaposetoloi;+ ba bobedi gore e nne baporofeti;+ ba boraro gore e nne barutisi;+ go tswa foo o ne a naya ba bangwe kabelo ya go dira ditiro tse di maatla;+ a naya ba bangwe dimpho tsa go fodisa;+ tsa go thusa ba bangwe; tsa go etelela ba bangwe pele;+ ba bangwe bokgoni jwa go bua dipuo tse di farologaneng.+29 A batho botlhe ke baaposetoloi? A botlhe ke baporofeti? A botlhe ke barutisi? A botlhe ba dira ditiro tse di maatla?30 A botlhe ba na le dimpho tsa go fodisa? A botlhe ba bua dipuo tse di farologaneng?+ A botlhe ke baranodi?+31 Mme nnang lo lwele go nna le* dimpho tse di botlhokwa go feta tseno.+ Le fa go ntse jalo, ke tla lo bontsha sengwe se se di gaisang tsotlhe.+


text:
Thulaganyo ya sepolotiki ya MaZulu e ne agilwe jaaka phiramiti. Mo mothoeng wa thulaganyo e e ne e le malapa ka bongwe (imizi), e e neng e na lke dikopantsho di le dinnye tsa sepolotiki mo pusong ya setšhaba. Umuzi mongwe le mongwe o ne o le ka fa tlase ga taolo ya umnumzane (tlhogo ya lelapa), yo o rweleng maikarabelo a go tshola tolamo le go lebana le kgotlhang nngwe nngwe ya selegae kgotsa dikgotlhang tsa selegae tse di ka nnang teng. O ne a ikarabelela kwa go induna — tlhogo ya kgaolo (isigodi) e mo go yona go neng go na le umuzi.
Tlhogo ya kgaolo e ne e na le maikarabelo mo go tsotlhe tsa molao le tolamo mo kgaolong ya gagwe le go rarabolola dikgotlhang tseo tlhogo ya lelapa e neng e ka se di rarabolole kgotsa tse di neng di le dikgolo kgotsa di le botlhokwa mo go ene go di rarabolola. Kgaolo gape e ne e bopa karolo ya kgaolo e kgolo, isifunda, e e neng e laolwa ke karolo e e botlhokwa ya tlhogo yakgaolo kgotsa kgosi ya pelego (inkosi), yo o neng a na le maikarabelo ka tlhamalalo kwa go kgosi.
Mo lefatsheng le ka nako ya fa go ne go le thata go fitlhelela ditlhaeletsano ka mmele, thulaganyo e e golaganeng ya tsa dipolotiki e ne e neelana ka tsela e e nonofileng ya kgosi go diragatsa taolo ya gagwe ya sepolotiki.
Bontsi jwa thulaganyo e bo kgonne go falola kgoreletsego ya bothati ba tatelano ba puso ya basweu ba Aforika Borwa le puso e ntšhwa ya temokerasi, e e tlhophilweng ka 1994, o amogela tshwanelo ya go tshegetsa le go tsweletsa dithulaganyo tsa setso tsa taolo mo dikgatlhegong tsa tolamo ya metseselegae.
Le gale ditiragatso tse dingwe tsa setso di kgatlhano le ditlamelo tse di leng mo molaotheong wa Aforika Borwa e ntšhwa, e e netefatsang tekatekano go sa kgathalesege lotso, mokgatlho wa bodumedi kgotsa bong. Kabo ya lefatshe go basadi, e e ka bo e sa letlelelwe mo nakong e e fetileng, ka jalo e nnile e e tlwaelegileng.
Translated by Lawrence Ndou


text:
Dijo
Dijo ke sengwe le sengwe se se jewang go tsenya dikotla mo mmeleng. Dijo di tswa mo dimeleng kgotsa mo diphologolong, mme di na le dikotla tse di botlhokwa jaaka mafura, di porotheini, di vithamini le di minerale. Sejo se jewa ke setshidi mme se tsene mo dikarolong tsa mmele go tlisa maatla le go tlisa kgolo ya mmele.
Bogologolo batho ba ne ba bona dijo ka mefuta e le pedi: go tsoma, go bapala le go lema. Gompieno bontsi jwa dijo tse di tlhokwang ke batho mo lefatsheng di dirwa mo madirelong a dijo.
Pabalesego ya dijo le go bona gore dijo di nna teng go lebeletswe thata ke makalana a tshwana le International Association for Food Protection, World Resources Institute, World Food Programme , Food and Agriculture Organisation le International Food Information Council. Makalana a a itebaganya le dikgang tsa tswelelopele, phetogo ya loapi, tsa tshomarelo dikotla, kgolo ya dipalo tsa batho, kgokelo ya metsi le go bona dijo.
Go bona dijo ke tshwanelo ya motho mongwejaaka ha go kailwe mo International Convenant on Economic, Social and Cultural rights (ICESCR) go lemogwa gore motho mongwe le mongwe o na le tshwanelo ya botshelo jo bo lolameng, go akaretsa dijo tse di lekaneng le go tlhoka go bolawa ke tlala.
Metswedi ya dijo[paakanyo | edit source]
Dijo ka bontsi di tswa mo dimeleng. Tse dingwe di tswa ka tlhamalalo mo dimeleng mme le diphologolo ke dijo ka gore di godisiwa ka go jesiwa dijo tse di tswang mo dimeleng. Dijo tsa losika loo mabele ke tsone gantsi e leng tse di jewang thatamme e bile di fang maatla lefatshe ka bophara go feta dijo tse dingwe tse di jetsweng. Mmidi, korong le raese ka mefuta yotlhe ya tsone di balelwa go masome a ferabobedi le bosupa mo lekgolongla dijo tse di tswang mo dimeleng mo lefatsheng. Bontsi jwa losika loo mabele le le lemiwang le jesiwa diruiwa.
Dijo dingwe tse di sa tsweng mo diruiweng le mo dimeleng di akaretsa maboa. Go dirisiwa megare mengwe mme e bedisiwe le dijo tse di nang le setlhokwana sa asenejaaka borotho jo bo tsentswentsweng sebidiso, bojalwa, chesi le kombucha le madila a a tswakilweng. Mofuta o mongwe o akaretsa semela metsing se se tala jaaka sepirulina. Go na le dijo tse dingwe tse di tshwanang le matswai sebidiso sa borotho le cream of tartar a a dirisiwang go babalela dijo gore si seka tsa senyega.


text:
SETLHOGO SA KA FA NTLE: A RE REKA THATA?
Ke ka Ntlha Yang fa re Reka?
Mo patlisisong ya lefatshe lotlhe e e gatisitsweng ka 2012, halofo ya batho ba ba neng ba botsolodiwa ba ne ba dumela gore ba ile ba reka dilo tse tota ba neng ba sa di tlhoke. Peditharong ya bone ba akanya gore batho ba reka thata. Seo se ka tswa se le boammaaruri. Bareki ba le bantsi ba hupeditswe ke dikoloto. Babatlisisi ba re go reka thata ga go dire gore re kgotsofale mme go dira gore re ngomoge pelo le go feta re bo re hutsafale! Mme ke ka ntlha yang fa re reka thata jaana?
RONA bareki re faraferwe ke dipapatso tse dintsi. Boikaelelo jwa babapatsi ke bofe? Ke go dira gore re akanye gore re tlhoka dilo tse tota re sa di tlhokeng. Babapatsi ba itse gore gantsi bareki ba laolwa thata ke maikutlo. Ka jalo, dipapatso le mafelo a borekisetso a rulagantswe ka tsela e e ngokang bareki.
Buka ya Why People Buy Things They Don’t Need (Lebaka La go Bo Batho ba Reka Dilo Tse Ba sa Di Tlhokeng) ya re: “Fa motho a rulaganyetsa go reka sengwe se sesha, gantsi o nnela go ipona ka leitlho la mogopolo a se senka, a se bona a bo a se reka.” Baitse bangwe ba akanya gore fa bareki ba ntse ba reka, ba ka itumela thata mo ba feleletsang ba tseega maikutlo. Moitse wa dipapatso e bong Jim Pooler a re: “Fa morekisi a lemoga tsela eno e moreki a ikutlwang ka yone le gore ga a kgone go laola maikutlo a gagwe, a ka dirisa tshono eo go mo rekisetsa dilwana.”
O ka itshireletsa jang gore o se ka wa tsiediwa ke matlhajana a babapatsi? Tlogela go tseega maikutlo mme o bapise se barekisi ba se solofetsang le se tota se leng boammaaruri.
TSHOLOFETSO: “Tokafatsa Botshelo Jwa Gago”
Ke ga tlholego gore re batle botshelo jo bo botoka. Babapatsi ba nnela go re bolelela gore re ka nna le dilo tsotlhe tse re di eletsang—botsogo jo bo botoka, pabalesego, go sa gatelelwe mo maikutlong le go nna le kamano e e gaufi le ba bangwe—fa fela re reka dilo tse di tshwanetseng.
BOAMMAARURI:
Fa dithoto tse re nang le tsone di oketsega, tota boleng jwa botshelo jwa rona bo ka fokotsega. Re tlhoka nako le madi a a oketsegileng go tlhokomela dithoto tse di oketsegileng. Batho ba ngomoga pelo thata ka ntlha ya dikoloto tse dintsi e bile ga ba nne le nako e e lekaneng go nna le ba lelapa le ditsala.
Fa dithoto tse re nang le tsone di oketsega, tota boleng jwa botshelo jwa rona bo ka fokotsega
Molaomotheo: “Le e leng fa motho a na le letlotlo botshelo jwa gagwe ga bo nne gone ka ntlha ya dilo tse a di ruileng.”—Luke 12:15.
TSHOLOFETSO: “Tlhagelela”
Ga se batho ba bantsi ba ba ka dumelang gore fa ba reka ba a bo ba batla go kgatlha batho ba bangwe. Le fa go ntse jalo, Jim Pooler a re: “Fa batho ba reka, selo se tota se ba tlhotlheletsang go reka ke go gaisana le ditsala, baagelani, badirimmogo le ba losika.” Ka lebaka leo, gantsi dipapatso di bontsha batho ba ba atlegileng, ba ba humileng ba itumelela go dirisa dilwana tse di rekisiwang. Dipapatso tseno di naya bareki molaetsa ono: “Le wena o ka tshwana le batho bano!”
BOAMMAARURI:
Fa re leka go itshwantsha le ba bangwe ka boikaelelo jwa gore re ipone re le botlhokwa, re tla nna re sa kgotsofala. Fa re fitlhelela sengwe se re neng re eletsa go nna le sone, ka bonako fela re batla se sengwe gape.
Molaomotheo: “Morati wa selefera ga a kitla a kgotsofadiwa ke selefera.”—Moreri 5:10.
TSHOLOFETSO: “Itirele Leina Ka se O Nang le Sone”
Buka ya Shiny Objects ya re: “Tsela e e tlwaelegileng e re bontshang batho se re leng sone ka yone (kgotsa se re batlang go nna sone) ke ka go dirisa dilwana tse di rileng le go dira mponeng ka tsone.” Babapatsi ba itse seno mme ba leka go amanya dilwana tsa maina a a rileng—segolobogolo tse di tsewang e le tsa maemo a a kwa godimo—le go tshela ka tsela e e rileng.
O itsaya o le motho yo o ntseng jang mme o batla gore batho ba bangwe ba go tseye o ntse jang? O le motho yo o tsamaisanang le feshene? O le motho yo o ikatisang mmele? Go sa kgathalesege gore o batla go tsewa o le motho yo o ntseng jang, babapatsi ba solofetsa gore fela fa o reka dilo tsa leina le le rileng, o tla nna se o batlang go nna sone.
BOAMMAARURI:
Ga go sepe se re se rekang se se ka fetolang se re leng sone kgotsa sa dira gore re nne le dinonofo tse di rategang tse di jaaka boikanyegi.
Molaomotheo: “A mokgabo wa lona e se ka ya nna wa . . . go rwala mekgabiso ya gouta kgotsa wa go apara diaparo tsa kafa ntle, mme a e nne motho wa sephiri wa pelo.”—1 Petere 3:3, 4.


text:
KAROLO 4
O ne A Itumedisa Rraagwe le Jehofa
A o bona mosetsana yo o mo setshwantshong seno?— Ke morwadia monna mongwe yo o bidiwang Jefetha. Baebele ga e re bolelele leina la gagwe mme re itse gore o ne a itumedisa rraagwe le Jehofa. A re ithute ka ene le ka rraagwe, e bong Jefetha.
Jefetha e ne e le monna yo o siameng mme o ne a dirisa nako e ntsi a ruta morwadie ka ga Jehofa. Gape e ne e le monna yo o nonofileng e bile e le moeteledipele yo o siameng. Ka jalo, Baiseraele ba ne ba mo kopa gore a ba etelele pele go ya go lwantsha baba ba bone.
Jefetha o ne a rapela Modimo gore a mo thuse go fenya. Jefetha o ne a solofetsa gore fa a ka fenya, o tla naya Jehofa motho wa ntlha yo o tswang mo ntlong ya gagwe fa a boela gae. Motho yono o ne a tla nna kwa motlaaganeng wa Modimo le go bereka botshelo jwa gagwe jotlhe gone. Motlaagana e ne e le lefelo le batho ba neng ba ya kwa go lone go ya go obamela Modimo ka nako eo. Jefetha o ne a fenya ntwa! A o itse gore ke mang wa ntlha yo o neng a tswa kwa ntlong ya gagwe fa a boela gae?—
Ee, e ne e le morwadia Jefetha! E ne e le ene fela ngwana wa gagwe mme jaanong, Jefetha o ne a tla tshwanela ke gore a mo tsamaise. Seno se ne sa hutsafatsa Jefetha thata. Mme gakologelwa gore o ne a dirile tsholofetso. Ka yone nako eo, morwadie o ne a re: ‘Rre, o solofeditse Jehofa, ka jalo, o tshwanetse go diragatsa tsholofetso ya gago.’
Morwadia Jefetha le ene o ne a hutsafetse. Kwa motlaaganeng, o ne a ka se ka a nyalwa le go nna le bana. Mme o ne a batla go diragatsa tsholofetso ya ga rraagwe le go itumedisa Jehofa. Go dira jalo go ne go le botlhokwa thata go na le gore a nyalwe le go nna le bana. Ka jalo, o ne a tloga kwa gae mme a ya go nna kwa motlaaganeng botshelo jwa gagwe jotlhe.
A o akanya gore o ne a itumedisa rraagwe le Jehofa?— Ee, o ne a ba itumedisa! Fa o le kutlo e bile o rata Jehofa, o ka tshwana le morwadia Jefetha. Le wena o tla itumedisa batsadi ba gago le Jehofa thata.


text:
12 Mme Rehoboame+ a ya kwa Shekema, gonne Iseraele yotlhe e ne e tlile kwa Shekema+ go mo dira kgosi.2 Mme ga diragala gore fela fa Jeroboame+ morwa Nebate a utlwa seo fa a ne a sa ntse a le kwa Egepeto (ka gonne o ne a tshabile ka ntlha ya ga Kgosi Solomone, gore Jeroboame a tle a nne kwa Egepeto),+3 ba roma gore a bidiwe. Morago ga moo Jeroboame le phuthego yotlhe ya Iseraele ba tla mme ba simolola go bua le Rehoboame, ba re:+4 “Rrago ene, o ne a thatafatsa jokwe+ ya rona, jaanong wena dira gore tirelo e e thata ya ga rrago le jokwe ya gagwe e e boima e a neng a e baya mo go rona e nne motlhofo,+ mme re tla go direla.”+5 Foo a ba raya a re: “Tsamayang malatsi a le mararo mme lo boele kwa go nna.”+ Ka jalo batho ba tsamaya.6 Kgosi Rehoboame a simolola go gakololana le banna ba bagolwane+ ba ba neng ba ntse ba direla Solomone rraagwe fa a ne a sa ntse a tshela, a re: “Lo gakolola gore batho bano+ ba fetolwe jang?”7 Ka jalo ba bua le ene, ba re: “Fa gompieno o ka itshupa o le motlhanka wa batho bano mme wa ba direla,+ o tla ba araba le go bua le bone ka mafoko a a molemo;+ mme eleruri ba tla nna batlhanka ba gago ka metlha.”+8 Le fa go ntse jalo, a tlogela kgakololo ya banna ba bagolwane e ba neng ba mo gakolotse ka yone, mme a simolola go gakololana le makawana a a neng a godile le ene,+ a e neng e le one a mo direlang.+9 Mme a ba raya a re: “Lo gakolola+ gore re arabe jang setšhaba seno se se buileng le nna, se re, ‘Tlhofofatsa+ jokwe e rrago a e beileng mo go rona’?”10 Makau a a neng a godile le ene a bua le ene, a re: “O bue jaana+ le batho bano ba ba buileng le wena, ba re, ‘Rrago ene, o dirile jokwe ya rona boima, mme wena, re e tlhofofaletse’; o bue le bone jaana, ‘Monwana wa me o monnye ruri o tla nna mokima go feta dinôka+ tsa ga rre.11 Mme jaanong rre ene o ne a lo pega jokwe e e boima; mme nna, ke tla oketsa jokwe ya lona.+ Rre ene, o ne a lo kgwathisa ka dime, mme nna, ke tla lo kgwathisa ka dime tse di nang le mafuto.’”+12 Mme Jeroboame le batho botlhe ba tla mo go Rehoboame mo letsatsing la boraro, fela jaaka kgosi e ne e buile, e re: “Lo boeleng mo go nna mo letsatsing la boraro.”+13 Mme kgosi ya simolola go araba batho ka bogale,+ le go tlogela kgakololo ya banna ba bagolwane ba ba neng ba mo gakolotse.+14 Mme ya tswelela go bua le bone go ya ka kgakololo ya makau,+ ya re: “Rre ene, o ne a dira jokwe ya lona boima, mme nna, ke tla oketsa jokwe ya lona. Rre ene, o ne a lo kgwathisa ka dime, mme nna, ke tla lo kgwathisa ka dime tse di nang le mafuto.”+15 Mme kgosi ya se ka ya reetsa batho,+ ka gonne dilo di ne di direga kafa go rateng ga ga Jehofa,+ gore a tle a diragatse lefoko la gagwe+ le Jehofa a neng a le buile le Jeroboame morwa Nebate ka Ahija+ wa Moshilo.16 Fa Iseraele yotlhe e bona gore kgosi e ne e sa ba reetsa, foo batho ba fetola kgosi, ba re: “Re na le kabelo efe mo go Dafide?+ Gape ga go na boswa bope mo go morwa Jese. Ya kwa medimong ya gago,+ wena Iseraele. Jaanong iponele ntlo ya gago, wena Dafide!”+ Ka jalo Iseraele ya simolola go ya kwa megopeng ya gagwe.17 Fa e le bomorwa Iseraele ba ba neng ba nna mo metseng ya Juda bone, Rehoboame a tswelela go ba busa.+18 Morago ga moo Kgosi Rehoboame a roma Adorame,+ yo o neng a okametse ba ba neng ba pateleditswe go tsenela tiro e e boima,+ mme Iseraele yotlhe ya mo kgobotletsa ka maje,+ mme a swa. Kgosi Rehoboame ka boene a kgona go palama kara a tshabela kwa Jerusalema.19 Baiseraele ba nna ba tlhanogela+ ntlo ya ga Dafide go tla go fitlha mo letsatsing leno.+20 Mme ga diragala gore fela fa Iseraele yotlhe e utlwa gore Jeroboame o ne a boile, ba akofa ba roma gore a bilediwe kwa kopanong mme ba mo dira kgosi ya Iseraele yotlhe.+ Ga go na bape ba ba neng ba nna balatedi ba ntlo ya ga Dafide kwantle ga lotso lwa Juda lo le losi.+21 E rile Rehoboame a goroga kwa Jerusalema,+ ka yone nako eo a phutha botlhe ba ntlo ya Juda le lotso lwa ga Benjamine,+ banna ba ba tlhophilweng ka kelotlhoko ba le dikete di le lekgolo le masome a le robedi ba ba nonofileng gore ba ye ntweng, gore ba tlhabane le ntlo ya Iseraele, ba tle ba busetse bogosi mo go Rehoboame morwa Solomone.22 Foo lefoko la Modimo wa boammaaruri la tla mo go Shemaia+ monna wa Modimo+ wa boammaaruri, le re:23 “Raya Rehoboame morwa Solomone kgosi ya Juda le ntlo yotlhe ya Juda le Benjamine le batho ba bangwe botlhe o re,24 ‘Jehofa o buile jaana: “Lo se ka lwa tlhatloga lwa ya go tlhabana le bomorwarraalona bomorwa Iseraele.+ A mongwe le mongwe wa lona a boele kwa ntlong ya gagwe, gonne selo seno se diregile ka go rata ga me.”’”+ Ka jalo ba utlwa lefoko la ga Jehofa,+ mme ba boela gae go ya ka lefoko la ga Jehofa.+25 Mme Jeroboame a aga Shekema+ mo kgaolong e e dithaba ya Eferaime mme a nna mo go yone. Go tswa foo a tswa teng mme a aga Penuele.+26 Jeroboame a simolola go bua jaana mo pelong ya gagwe:+ “Jaanong bogosi bo tla boela kwa ntlong ya ga Dafide.+27 Fa batho bano ba tswelela go ya go ntsha ditlhabelo mo ntlong ya ga Jehofa kwa Jerusalema,+ pelo ya batho bano ruri e tla boela kwa moreneng wa bone, Rehoboame kgosi ya Juda; mme eleruri ba tla mpolaya+ ba bo ba boela kwa go Rehoboame kgosi ya Juda.”28 Ka gone kgosi ya batla kgakololo+ e bo e dira dinamane tse pedi+ tsa gouta mme ya raya batho ya re: “Go thata mo go lona gore lo tlhatlogele kwa Jerusalema. Modimo wa gago ke yo,+ wena Iseraele, yo o go ntshitseng kwa lefatsheng la Egepeto.”+29 Foo a baya e nngwe mo Bethele,+ mme e nngwe a e baya kwa Dana.+30 Mme selo seno sa baka boleo,+ le batho ba simolola go ya fa pele ga e e kwa Dana.31 Mme a simolola go dira ntlo ya mafelo a a kwa godimo+ le go dira baperesiti mo bathong ka kakaretso, ba e neng e se ba bomorwa Lefi.+32 Mme Jeroboame a dira moletlo mo kgweding ya borobedi mo letsatsing la bolesome le botlhano la kgwedi, jaaka moletlo o o neng o le mo Juda,+ gore a tle a dire ditshupelo mo sebesong se a neng a se dirile mo Bethele,+ go ntshetsa dinamane tse a neng a di dirile setlhabelo; mme a tlhoma baperesiti ba mafelo a a kwa godimo a a neng a a dirile kwa Bethele gore ba direle.33 Mme a simolola go dira ditshupelo mo sebesong se a neng a se dirile mo Bethele mo letsatsing la bolesome le botlhano mo kgweding ya borobedi, mo kgweding e a neng a e itlhametse a le nosi;+ mme a direla bomorwa Iseraele moletlo le go dira ditshupelo mo sebesong gore a kuise mosi+ wa setlhabelo.
Dintlha Tse di Kwa Tlase
THANOLO YA LEFATSHE LE LESHA YA DIKWALO TSE DI BOITSHEPO


text:
Flap-neck Chameleon
Lelobu la Flap-neck Chameleon
Leina
Lelobu la Flap-neck Chameleon [Chamaeleo dilepis]
Distatistik tsa botlhokwa
Mophato - Reptilia
Tlhamagano - Squamata
Lelapa - Chamaeleonidae
Mophato wa dibopiwa - A number of sub-species have been described across its range
Botelele (Namagadi) - 120 - 140 mm
Botelele (Tona) - 120 - 140 mm
Ponalo
Flap-neck ke lelobu le le golo, ka mola ‘crest’ wa di-tubeclicles tse dinnye, tse di-kgutlotharo tse di elelang fa kgokgotsong le mmpa ya yone. Mmala wa yone a ka farologana, go tswa go bosetlhana ba mmala wa lephutse go ya go mefuta ya botala le borokwa. Mmpa yone e bosweu, mme gantsi o ka bona mothalo o mosetlha kwa matlhakoreng.
Phatlhalatso
Gantsi e bonwa kwa mafelong a a mogote a a nang le di pula tse dintsi mono Afrika (tropical africa), Kwa-Zulu Natal, Mpumalanga, Northern Province, Bokone le Botlhaba jwa Botswana, go fitlha kwa Northern Cape le Bokone jwa Namibia.
Dijo
Lelobu la Flap-neck Chameleon le ja ditshenekegi, bogolosetonna ditsie, le di dikhukhwane.
Tsalo
Mae a tsaya sebaka sa dikgwedi dile 3-4 gore a gole. E namagadi e a tota ka mae a mannye a ka nna 25-50. O tla a beela ka selomo. Mae ao a ka tsaya sebaka sa malatsi a le 377 go thubega.
Di-Field Notes
Go bona pharologano ya bong jwa lelobu la Flap-neck go bonolo ka ga e tona e na le bophara kwa mogatleng, mme e na le ditlhoko tse dimutsu(spurs) tse di golang kwa morago ga maoto a kwa morago.


text:
BASHA BA BOTSA JAANA
Ke Lebega Jang?
Ke eng o tshwanetse go tshwenyega ka se o se aparang? Ka gonne diaparo di senola se o leng sone. Diaparo tsa gago di dira gore batho ba akanye eng ka wena?
Diphoso tse tharo tse di buiwang ka feshene le kafa o ka di tilang ka gone
Phoso #1: Go latela metswedi ya tshedimosetso e e buang ka feshene.
Mosha mongwe yo o bidiwang Theresa a re: “Ka dinako tse dingwe ke kgatlhiwa ke feshene e e rileng ka gonne ke bona e bapadiwa thata. Go motlhofo go rata seaparo se se rileng fa o bona batho ba le bantsi ba se apara.”
Basetsana ga se bone fela ba tlhotlhelediwang ke dipapatso. Buka ya The Everything Guide to Raising Adolescent Boys ya re: “Basimane le bone ba amiwa ke feshene. Le fa ba sa ntse ba le bannye, babapatsi ba leka go ba tlhotlheletsa.”
Tsela e e botoka: Baebele ya re: “Ope fela yo o se nang maitemogelo o dumela lefoko lengwe le lengwe, mme yo o botlhale o akanyetsa dikgato tsa gagwe.” (Diane 14:15) O ka latela kgakololo eno ka go sekaseka se o se bonang mo dipapatsong. Ka sekai, fa o bona diaparo tse go tweng di “hot,” kgotsa di “sexy,” ipotse jaana:
‘Ke mang yo o tla nnang le madi a mantsi fa nka reka diaparo tseno?’
‘Diaparo tseno di supa gore ke tshela botshelo jo bo ntseng jang?’
‘A tsela eo ya botshelo e tsamaisana le se ke se dumelang le tsela e ke batlang batho ba nkitse ka yone?’
Kakantsho: Fetsa beke o sekaseka dipapatso tsa diaparo le go leba metswedi ya tshedimosetso e e buang ka feshene. Dipapatso tseno le metswedi eno di rotloetsa mekgwa e e ntseng jang? A ka bofitlha di go kgothaletsa gore o akanye gore o tlhoka go latela mokgwa o o rileng wa go apara? Mosha mongwe yo o bidiwang Karen a re: “O ikutlwa o patelesega go lebega sentle, go apara bontle le go bontsha ‘mmele wa gago o montle.’ Babapatsi ba ba itseng ntlha eno ba lemogile gore basha ke bone go leng motlhofo go ba gogela.”
Phoso #2: Go apara ka tsela e e rileng ka gonne o batla go tshwana le ba bangwe.
Mosha mongwe yo o bidiwang Manuel a re: “Fa seaparo sengwe se le mo fesheneng, mongwe le mongwe o tla se apara. Fa o sa se apare, batho ba tla go leba ka tsela e sele.” Mosha mongwe yo o bidiwang Anna le ene o dumalana le seno. A re: “Ga se kgang ya feshene go na le moo ke kgang ya go batla go tshwana le ba bangwe.”
Tsela e e botoka: Baebele ya re: “Tlogelang go bopega jaaka tsamaiso eno ya dilo.” (Baroma 12:2) O ka latela kgakololo eno ka go leba raka ya gago ya diaparo mme o ipotse jaana:
‘Ke eng se se tlhotlheletsang tsela e ke aparang ka yone?’
‘Go apara seaparo se se dirilweng ke mongwe kgotsa khampani nngwe e e tumileng, go botlhokwa go le kana kang mo go nna?’
‘A ke aparela go kgatlha batho?’
Kakantsho: Go na le gore o akanye gore o tshwanetse go apara diaparo tsa bosheng tse di ratwang thata kgotsa go apara diaparo tse di tswileng mo fesheneng tse batho ba sa di rateng, akanyetsa go apara diaparo tse di bontshang gore o a itlotla le gore o a ithata. Fa o ithata e bile o itlotla, ga o kitla o tshwenngwa ke go batla go tshwana le ba bangwe.
Phoso ya #3: Go akanya gore go nna ‘sexy’ go botlhokwa thata.
Mosetsana mongwe yo o bidiwang Jennifer a re: “Boammaaruri ke gore, ka dinako tse dingwe o raelesega go apara seaparo se se sa lebegeng sentle, se sekhutshwane kgotsa se se go tsimpang.”
Tsela e e botoka: Baebele ya re: “A mokgabo wa lona e se ka ya nna wa . . . kafa ntle . . . mme a e nne motho wa sephiri wa pelo.” (1 Petere 3:3, 4) O ka latela kgakololo eo ka go ipotsa gore ke eng se se botlhokwa, a ke bontle jwa ka fa ntle kgotsa jwa ka fa teng.
Kakantsho: Selo se o tshwanetseng go tshwenyega thata ka sone ke go apara ka tsela e e nang le seriti. Boammaaruri ke gore, batho ba le bantsi ga ba akanyetse kgang eno. Mme gone akanya:
A o kile wa tlotla le motho yo o buang thata mme a bua fela ka ene? Se se botlhoko ke gore, motho yoo ga a itse gore go dira jalo go tena tota!
Fa o sa apare sentle, o feleletsa o tshwana le motho yoo. Moaparo wa gago o dira gore batho ba tseye gore o a re ‘mponeng,’ mme seo se dira gore o lebege e kete o motho yo o sa akanyetseng ba bangwe kgotsa gore ga o itshepe. Gape go dira gore o lebege e kete o batla go bonwa ke mongwe le mongwe, le ke batho ba ba sa siamang tota.
Go na le go bapatsa selo se o sa se rekiseng, apara ka tsela e e nang le seriti. Mosha mongwe yo o bidiwang Monica a re: “Go apara ka tsela e e nang le seriti, ga go reye gore o tshwanetse go apara jaaka batho ba ba tsofetseng. Go kaya fela gore o a itlotla e bile o tlotla le batho ba bangwe.”


text:
21Morago ga malatsi mangwe a boa a tsena mo Kaperenaume; mme ga utlwala, fa a le kwa lapeng. 2Jaanong ga phuthega batho ba bantsi, ga ba ga tlhokafala manno tota le fa mojako, mme a ba bolelela Lefoko. 3Ga ba ga tla bangwe, ba tsisa mongwe yo o suleng mhama go ene, a rwelwe ke batho ba le bane. 4Ya re ba palelwa ke go mo isetsa kwa go ene ka ntlha ya bontsi, ba rutla thulelo, fa a leng teng; ya re ba sena go phunya, ba folosa bolao jo motho yo o suleng mhama o neng a letse mo go jona. 5Ya re Jesu a bona tumelo ya bone, a raya yo o suleng mhama a re: “Ngwanaka, dibe tsa gago o di itshwaretswe.”
6Mme bangwe ba Baitsedikwalo ba ne ba ntse teng, ba akanya mo dipelong tsa bone ba re: 7“Yo, o buelang jaana? O a kgala! Ke mang yo o nang le thata go itshwarela dibe, fa e se Modimo o le osi?”
8Ya re ka Jesu a lemoga ka bonako mo moweng wa gagwe gore ba akanya jalo mo teng ga bone, a ba raya a re: “Lo akanyetsang jalo mo dipelong tsa lona? 9Mo go botlhofo ke gofe? A ke go raya yo o suleng mhama o re: ‘Dibe tsa gago o di itshwaretswe’; gongwe go re: ‘Tsoga o tsee bolao jwa gago, o tsamae’? 10Mme lo tla lemoga gore Morwa-Motho o na le thata mo lefatsheng go itshwarela dibe!” Jaanong a raya yo o suleng mhama a re: 11“Ke go raya ke re: Tsoga o tsee bolao jwa gago, o boele kwa gae!”
12Mme a tsoga, a tsaya bolao jwa gagwe ka bonako, a tswa fa pele ga bone botlhe, mo botlhe ba bileng ba gakgamala, ba galaletsa Modimo ba re: “Ga re ise re ke re bone se se ntseng jaana.”
13A ba a tloga, a boela kwa letsheng, mme lesomo lotlhe la batho la tla kwa go ene, mme a ba ruta. 14Ya re a feta, a bona Lefi, morwa Alefeo a ntse mo ntlong ya kgethelo; a mo raya a re: “Ntshala morago!” A nanoga a mo sala morago.
15Ya re Jesu a ntse fa dijong mo ntlong ya ga Lefi, bakgethisi ba bantsi le baleofi ba nna fa dijong nae le barutwa ba gagwe; gonne e ne e le ba bantsi ba ba mo setseng morago. 16Jaanong ya re Baitsedikwalo ba setlhopha sa Bafarisai ba bona, fa a ja le baleofi le bakgethisi, ba raya barutwa ba gagwe ba re: “Ke go reng, fa a ja le bakgethisi le baleofi?”
17Ya re Jesu a utlwa, a ba raya a re: “Ba ba itekanetseng ga ba batle ngaka, e batlwa ke ba ba lwalang. Ga ke a tla go bitsa basiami, ke tsile go bitsa baleofi.”
18Ka sebaka seo barutwa ba ga Johane le Bafarisai ba ne ba itima dijo. Jaanong ba tla, ba mo raya ba re: “Ke go reng, fa barutwa ba ga Johane le barutwa ba Bafarisai ba itima dijo, mme barutwa ba gago bone ba sa dire jalo?”
19Jesu a ba raya a re: “A batho ba lenyalo ba ka itima dijo, monyadi a sa ntse a na nabo? Fa ba sa ntse ba na le monyadi, ga ba ka ke ba itima dijo. 20Mme malatsi a tla tla, mogang monyadi a tla bong a tlositswe mo go bone; ke gona mo malatsing ao ba tla itimang dijo.
21“Ga go ope yo o ka rokelelang sebata sa lesela le lešwa mo seaparong se se onetseng; fa go ka dirwa jalo, sebata se sešwa se tla gagola seaparo se se onetseng, mme legago le oketsege. 22Le gona ga go ope yo o ka tshelang weine e ntšhwa mo makukeng a a onetseng; fa go ka dirwa jalo, weine e tla phantsha makuka, mme weine e senyege mmogo le makuka; mme weine e ntšhwa e tshelwa mo makukeng a mašwa.”
23E rile Jesu a ralala masimo ka Sabata, barutwa ba gagwe ba simolola go roba diako, ba ntse ba tsamaya. 24Bafarisai ba mmotsa ba re: “Bona, ba direlang se se sa letlelelwang ka Sabata?”
25Ene a ba araba a re: “A ga lo ise lo ke lo buise se Dafita o kileng a se dira, fa a tlhoka, mme a tshwerwe ke tlala, le ba ba neng ba na nae? 26Jaaka a ne a tsena mo ntlong ya Modimo, Abjathare e le moperesiti yo mogolo, a ba a ja dinkgwe tsa tshupo tse di sa letlelelwang go jewa ke ope, fa e se baperesiti fela, a ba a fa le bone ba ba neng ba na nae?”
Lef. 24:9
27A ba a ba raya a re: “Sabata o dirilwe ka ntlha ya motho, e seng motho ka ntlha ya Sabata.”
28Ka moo he, Morwa-Motho ke Morena le wa Sabata.


text:
Batlhokomedi le Bolaodi ba Bobatana
Diruiwa di ka tsa tlhokomelwa kgatlhanong le bobatana ka ditsela tse di farologaneng, go akaretsa ka tiriso ya badisa, dintša tša go tlhokomela, di-alpacas, ditonki, dintšhe le thekenoloji tse dišwa.
Badisa
Modisa e ka nna nngwe ya letlotlo le le botlhokwa go molemirui. Modisa o o siameng ka tlhago e tla nna morui, o kgona go supa fa sengwe se le phoso ka phologolo bonolo le go se tlhole kgatelelo epe fa a dira le go tsamaiso ya diruiwa. Kwa ntle ga go tlhokomela leruo, ba tshwanetse go ka kgona gape go direla pele ka go thibela bobatana ka go tshola magora mo maemong a a siameng le go tsaya dikgato tse di feteletseng go sireletsa tse di leng mo kotsing kgotsa tse di lwalang kgatlhanong le dibatana.
Yona, le gale, ke tiro e e bodutu e kgetholotsweng, e tlhoka diura tse ditelele kgakala le legae, bogolosegolo fa diruiwa di ntshiwa mo dikgaolong tse dikgolo. Batho ba le bantsi ka jalo ga ba sa tlhole ba batla go dira tiro eno, e feletsa mo botsing ba “kitso ya go disa e ntsi” e sa tlhole e fetetswa kwa tlase go tswa tshikeng e nngwe go ya go e nngwe.
Go ya ka Dibatana mo Diruiweng tse mo Polaseng, kaedi ya balemirui e e mosola ya botsamaisi bo bo seng kotsi, ba maitsholo a a amogelesegang mo tikologong. E kwadilwe ke Bool Smuts, tiriso ya batsomi le fa go ntse jalo e hema botshelo jo bo ntšhwa mo mmarakeng wa tiro le dipoelo tse di siameng tsa, ekonomi le loago le tikologo, segolobogolo fa tiro e patilwe ke dithotloetso tse di siameng, jaaka kabelanopoelo kgotsa tirisanommogo.
Dintšwa tsa Tlhokomelo
Badisa, mo tsamaong ya dingwaga, ba ne ba dirisa mefuta e e farologaneng ya dintšwa go ba thusa go sireletsa diruiwa kgatlhanong le dibatana. Ditswadiso tsa leidi tse di farologaneng di ne di dirisiwa ka katlego, ka Anatolia ya Ntšwa ya Modisa ya kwa Turky e leng nngwe tse di gaisang tse di itsegeng. Go setse go lekanyeditswe gore ntšwa e e siameng ya go tlhokomela e ka fokotsa ditatlhegelo tsa thoto ka go fitlha go diphesente di le 90.
Tse ke dintšwa tse di dirang, di bewa le diruiwa mo dibekeng di le thataro go ya go di le robongwe ka bogolo. Ntšwa e tshwanetse go nna le diruiwa ka gale mme e seke ya tlogelwa e le nngwe ka mo lesakeng, le fa fela e le gore diruiwa di le pedi fela di nna le yona, go netefatsa kgolagano fa gare ga ntšwanyana e e golang le diruiwa tsa yona. Ntšwa e tla nna e e tlhokang mosola fa kgolagano e sa tlholege.
Fa di ntse di tshwanetse go itse mong wa tsona, e tshwanetse go gatiswa mo phologolong gore e tshwanetse tlhokomela diruiwa e seng lelapa, polase kgotsa batho ba yona. Ntšwa gape ga e a tshwanela go letlwa go siana le go tshameka le diruiwa jaaka e gola, jaaka fa seno se tla tsenya diphologolo mo kotsing. Ntšwa gape e tshwanetse go itsesiwe le diruiwa tse dingwe kgotsa diphologolo tsa balemirui ba bangwe, go thibela gore e bone diphologolo tse jaaka matshosetsi.
Ntšwa ga e a tshwanela go letlwa go sianisa diphologolo tsa naga mme e rutwe go itshokela diphologolo tsa naga tse di senang kotsi. E ka se kgona go dira tiro ya yona fa e ithuta go tsoma.
Alpacas
Alpacas e tshwanetse go godisiwa le diruiwa go netefatsa gore di tlhama kgolagano e popota le diphologolo tse. Fa fela kgolagano e setse e dirilwe, di tla nna le kelotlhoko e kgolo go disa le go tlhokomela tikologo ya tsona le go leleka, go kgwela, go loma, go raga e e simololang le go itaganya matshosetsi mangwe le mangwe. Alpacas ka thato e tshwanetse go dirisiwa ka ditlhopha tsa pedi, ka tse pedi di tshotswe ka dinamagadi tse di ka nnang 250 mo diheketareng tse 250.
Dibatana mo Diruiweng tsa mo Polaseng, kaedi e e mosola ya balemirui, e bega gore alpacas e ka oketsa diphesente tsa diphelehu ka go fitlha go di le 20 le go fokotsa ditatlhegelo tsa dibatana ka diphesente tse di ka nnang di le 80.
Ditonki
Le fa e lel gore ditonki ka tlwaelo di ne di dirisiwa jaaka diphologolo tsa setlhopha, gape di dira diphologolo tse di botoka tsa motlhokomedi. Kwa Kenya, sekao, di ne di dirisiwa go sireletsa kgatlhanong le ditau. Di na le maikutlo a tlholego a motlhape, ka jalo ka maikutlo a tlholego di tla tsamaela le go tswelela go nna le motlhape o e godisitsweng le yona. Ditshegadi di a ratiwa go feta banna, jaaka dipoo di nnile bogale go diruiwa tse dingwe mme di ka tlhola tshenyo ya legora.
Translated by Lawrence Ndou


text:
61E rile morago ga tseo Jesu a tshelela kwa moseja ga letsha la Galelea, le e leng la Tiberia. 2Bontsi jo bogolo jwa batho jwa mo latela, ka ba bonye ditshupo tse a di dirileng mo balwetseng. 3Jaanong Jesu a tlhatlogela mo thabeng, a nna teng le barutwa ba gagwe. 4Mme Tlolaganyo, moletlo wa Bajuta, ya bo e le gaufi.
11:55
5Ya re Jesu a tsholetsa matlho, mme a bona bontsi jo bogolo bo tla go ene, a raya Filipo a re: “Re tla reka dinkgwe kae, gore bao ba je?” 6Mme a bo a bua jalo, e le go mo leka fela; gonne ene ka esi o ne a itse se a tla se dirang.
7Filipo a mo araba a re: “Dinkgwe tsa diranta di le 40 ga di ka ke tsa ba lekana, gore mongwe le mongwe a amogele go le gonnye.”
8Mongwe wa barutwa ba gagwe, e bong Andrea, morwa-rraagwe Simone Petoro, a mo raya a re: 9“Mosimane ke yo, o na le dinkgwe tse tlhano tsa garase le ditlhatswana tse pedi; mme tse e ka nna eng mo bontsing jo bo kana?”
10Ke fa Jesu a re: “Nnisang batho fa fatshe!” Gona foo go ne go le bojang jo bontsi. Jaanong banna ba nna fa fatshe, palo ya bone e ka ne e le dikete tse tlhano. 11Jesu a ba a tsaya dinkgwe, a leboga, a di abela barutwa, mme barutwa ba di abela ba ba ntseng fa fatshe; le tsona ditlhatswana fela jalo, ka fa ba ratang ka teng. 12Ya re ba sena go kgora, a raya barutwa ba gagwe a re: “Selang masadisa gore go se latlhege sepe.” 13Ba a sela, ba tlatsa ditlatlana di le 12 ka masadisa a dinkgwe tse tlhano tsa garase a a setseng mo go ba ba jeleng.
14Jaanong ya re batho ba bona sesupo se o se dirileng, ba re: “Ammaaruri, ke ene moporofeti yo go tilweng o tla tla mo lefatsheng.”
15Ya re ka Jesu a lemoga gore ba tla tla go mo tsaya ka thata go mo dira kgosi, a ngwega, a boela gape kwa thabeng a le esi.
16E rile go tshwara letlatlana, barutwa ba gagwe ba fologela kwa letsheng, 17ba ya ba palama mokoro, ba tshela letsha go ya kwa Kaperenaume. Mme ga nna lefifi, Jesu a ise a be a tle go bone. 18Jaanong letsha la huduiwa ke go foka ga phefo e kgolo. 19Ya re ba tsweletse pele e ka nna dimaele tse tharo gongwe tse nne, ba bona Jesu a tsamaya mo godimo ga letsha, a atamela mokoro; mme ba boifa. 20Foo a ba raya a re: “Ke nna, se boifeng!” 21Ke fa ba rata gore a palame mokoro, mme mokoro wa akofa wa fitlha kwa lefatsheng le ba yang go lone.
22Ka moso batho ba ba emeng kwa moseja ga letsha ba lemoga gore go ne go se na mokoro ope o sele, fa e se o le mongwe fela o barutwa ba ga Jesu ba neng ba o palama, le gore Jesu ga a ka a o palama le barutwa ba gagwe, mme barutwa ba gagwe ba tsamaile ba le bosi fela. 23Mekoro e mengwe e e tswang Tiberia ya atamela felong fa ba jetseng senkgwe teng, Morena a sena go leboga.
24Ya re jaanong batho ba bona fa Jesu a se teng le e seng barutwa ba gagwe, le bone ba palama mekoro, ba ya kwa Kaperenaume, go batla Jesu.
25Ya re ba mo fitlhela kwa moseja ga letsha, ba mmotsa ba re: “Moruti, o tlile leng kwano?”
26Jesu a ba araba a re: “Ammaaruri, ammaaruri ke lo raya ke re: Ga lo mpatle ka gonne lo bonye ditshupo, mme ke ka gonne lo jele dinkgwe, lwa kgora. 27Se tlhoafaleleng sejo se se nyelelang, mme lo tlhoafalele sejo se se nnelang go ya go fitlha bophelong jo bo sa khutleng, se Morwa-Motho o tla se lo nayang; gonne ke ene yo Rara, e bong Modimo, o mo kanneng.”
5:36
28Ba mo raya ba re: “Re ka itheng gore re tlhoafalele ditiro tsa Modimo?”
29Jesu a ba araba a re: “Tiro ya Modimo ke gore lo dumele mo go ene yo o romilweng ke ona.”
30Ba mo raya ba re: “Kana o dira sesupo sefe gore re bone, re go dumele? O itshupa ka tiro efe? 31Borraetsho ba jele Mmana kwa sekakeng, jaaka go kwadilwe ga twe: ‘O ba file senkgwe se se tswang kwa legodimong go se ja.’ ”
Ekes. 16:13,14
32Jesu a ba raya a re: “Ammaaruri, ammaaruri ke lo raya ke re: Ga se Moše yo o lo fileng senkgwe se se tswang kwa legodimong, ke Rre yo o lo fang senkgwe sa nnete se se tswang kwa legodimong.
33Gonne senkgwe sa Modimo ke sona se se fologang kwa legodimong, se se nayang lefatshe bophelo.”
34Ba mo raya ba re: “Morena, re fe senkgwe seo ka metlha yotlhe.”
35Jesu a ba raya a re: “Ke nna senkgwe sa bophelo; yo o tlang go nna ga a ka ke a tlhola a utlwa tlala. Yo o dumelang mo go nna ga a ka ke a tlhola a nyorwa.
4:14
7:37
36Mme ke lo boleletse ka re: Go mpona lo mponye, mme ga lo dumele.
37Botlhe ba Rara o ba nnayang ba tla tla go nna, mme yo o tlang go nna, ga nka ke ka mo kgarameletsa ntle.
Math. 11:28
38Gonne ke fologile kwa legodimong, e seng go dira thato ya me, fa e se go dira thato ya yo o nthomileng.
39Mme thato ya yo o nthomileng ke go re, botlhe ba o ba nneileng ke se ka ka latlhegelwa ke ope wa bone, mme bogolo ke be ke ba tsose ka letsatsi la bofelo.
17:12
40Gonne thato ya ga Rre ke go re, mongwe le mongwe yo o lebang Morwa, a ba a dumela mo go ene, a nne le bophelo jo bo sa khutleng, mme nna ke tle ke mo tsose ka letsatsi la bofelo.”
11:24
41Jaanong Bajuta ba mo ngongoregela, ka a rile: “Ke nna senkgwe se se fologileng kwa legodimong,” 42ba re: “Yo a ga se Jesu, morwa Josefa, yo rraagwe le mmaagwe re ba itseng? O bua jang jaanong fa a re: ‘Ke fologile kwa legodimong’?”
43Jesu a ba fetola a re: “Se tlhotlheletsaneng go ngongorega. 44Ga go ope yo o ka kgonang go tla go nna fa e se yo o gogwang ke Rara yo o nthomileng; mme nna ke tla mo tsosa ka letsatsi la bofelo.
45Gonne go kwadilwe mo baporofeting ga twe: ‘Botlhe ba tla bo ba rutilwe ke Modimo.’ Mongwe le mongwe yo o utlwileng mo go Rara, a ithuta, o tla go nna.
Jer. 31:33,34
46Ga se go re motho mongwe o kile a bona Rara, fa e se yo o tswang kwa Modimong; ke ene yo o bonyeng Rara.
47Ammaaruri, ammaaruri ke lo raya ke re: Yo o dumelang mo go nna o na le bophelo jo bo sa khutleng.
48Ke nna senkgwe sa bophelo.
49Borraeno ba ne ba ja Mmana kwa sekakeng, mme ba sule.
1 Bakor. 10:3,5
50Se ke sona senkgwe se se fologang kwa legodimong, gore motho a se je, mme a se ka a swa. 51Ke nna senkgwe se se phelang se se fologileng kwa legodimong. Fa mongwe a ka ja senkgwe se, o tla phela ka bosenabokhutlo; mme senkgwe se ke tla se abang ke nama ya me e ke tla e neelang losong gore lefatshe le tle le phele.”
52Ya baa gona Bajuta ba ganetsanyang ba re: “Yo a ka re naya nama ya gagwe jang go e ja?”
53Jesu a ba raya a re: “Ammaaruri, ammaaruri ke lo raya ke re: Fa lo sa je nama ya Morwa-Motho, lwa ba lwa nwa madi a gagwe, ga lo na bophelo mo teng ga lona. 54Yo o jang nama ya me, a ba a nwa madi a me, o na le bophelo jo bo sa khutleng, mme nna ke tla mo tsosa ka letsatsi la bofelo; 55gonne nama ya me ke sejo tota, le madi a me ke seno tota. 56Yo o jang nama ya me, a ba a nwa madi a me, o ntse mo go nna, le nna ke ntse mo go ene.
1 Joh. 3:24
57Yo o njang o tla phela ka ntlha ya me, jaaka Rara yo o phelang a nthomile, mme le nna ke phela ka ntlha ya ga Rara. 58Se ke sona senkgwe se se fologileng kwa legodimong, e seng jaaka borraeno ba ne ba ja, mme ba swa. Yo o jang senkgwe se o tla phela ka bosakhutleng.”
59Dilo tse o di buile, fa a ruta mo senagogeng kwa Kaperenaume.
60E rile jaanong ba bantsi ba barutwa ba gagwe ba utlwa, ba re: “Lefoko le, le thata; ke mang yo o ka le utlwelelang?”
61Ya re ka Jesu a itse ka bogagagwe gore barutwa ba gagwe ba ngongoregela seo, a ba raya a re: “A seo se a lo kgopisa? 62Jaanong lo tla reng fa lo bona Morwa-Motho a tlhatlogela kwa a neng a le teng pele?
63Mowa ke ona o o phedisang; nama ga e na thuso epe. Mafoko a nna ke a buileng le lona ke mowa, e bile ke bophelo.
64Mme go na le bangwe mo go lona ba ba sa dumeleng.” Jesu o ne a itse go tloga tshimologong gore ba ba sa dumeleng ke bomang, le gore yo o tla mo tshwarisang ke mang.
65A boa a re: “Ke gona ka moo ke lo reileng ka re: Ga go ope yo o ka kgonang go tla go nna, fa e se yo o go newang ke Rara.”
66Go tloga foo ba bantsi ba barutwa ba gagwe ba boela kwa morago, ba se ka ba tlhola ba tsamaya nae. 67Jaanong Jesu a raya ba ba 12 a re: “A le lona lo rata go tsamaya?”
68Simone Petoro a mo araba a re: “Morena, re tla ya go mang? Wena o na le mafoko a bophelo jo bo sa khutleng;
69mme re dumetse, re bile re itse gore ke wena Moitshepi wa Modimo.”
11:27
Math. 16:16
70Jesu a ba araba a re: “A ga ke a lo itlhaolela lo le 12? Mme mongwe wa lona ke Diabolo.” 71O ne a raya Jutase Isekariote, morwa Simone; gonne e ne e le ene yo o tla mo tshwarisang, e le mongwe wa ba ba 12.


text:
Rock Hyrax
Pela
Leina
Pela – Ga jaanong e bidiwa Rock Hyrax ka sekgowa (Procavia capensis)
Tebego
Pela ke ntsalaago Tlou ya Afrika o a santseng a phela, le fa gona le phapaano e kgolo ya mmela. Botsalano jo jwa tlholego bo tlhomamiswa ke sebopego se se tshwanang sa dinao le meno.
Phepo
Pela e iphepa ka dimela. E ja dijo tse di fapaaneng, fela e ithatela tlhaga fa ele teng mo setlheng sa dipula. Fela, ka nako ya komelelo e ijela semela sengwe le sengwe se e se bonang. Dimela tse di kaiwang di le botlhole le tse di monkgo-monate, bo-malele a ka dirisiwa ke dipela mo setlheng sa komelelo.
Tsadiso
Di tsala go sale gale mo selemong morago ga go dusa kgwedi di le supa. Botshegadi bangwe ba ka dusa pele ba tshwara ngwaga. Bana gantsi ke ba babedi go ya go le ba bararo. Tonanyana e le nngwe e e maatla e ka dula le ditshegadi di ka fitlha 17 mo setlhopeng sa sethepu. Di tonanyana tse di setseng di nonofile di phela gaufi le setlhopa se se jalo sa sethepu.
Maitshwaro
Dipela di rata go athamela letsatsi mo godimo ga majwe, segolo bogolo mo mesong le mo thapameng. Dipela di tsomiwa thata ke boNtsu, boThwane le boNkwe.
Di fitlhelwa kae
Jaaka go kaiwa ke leina la yona la setho, e rata go dula mo bodulong jo bo matlapa go ralala borwa jwa Afrika. Dipela di kgona go nna le mo ditlhareng, kwa felo fo ditlhare tse kgolo di fitlhelwang gaufi le mhapha teng.
Dipalopalo tsa botlhokwa
Leina la se-Latin: Procavia Capensis
Bokete (Tshegadi): 2,5 - 4,2 kg
Bokete (Tonanyana): 3,2 - 4,7 kg
Botelele (Tshegadi): 55 cm
Botelele (Tonanyana): 55 cm
Nako ya go dusa: Dikgwedi tse 8
Palo ya bana: 1-6
Tshimologo ya thobalano: Dikgwedi tse 17
Bokete ka tsalo: 165 - 230 g
Lotso: Hyracoidea
Tshika: Procaviidae
Tsadiso: Ngwana a le nosi go ya go le ba bararo ba tsalwa ka Lwetse/Diphalane le ka Mopitlwe – Moranang morago ga go dusa dikgwedi di ka etsa 7.
Tlhaloso ya motlhala
Ena le menwana e mene mo dinaong tsa kwa pele le menwana e le meraro mo dinaong tsa kwa morago. Menwana yotlhe ena le manala, ntle fela le monwana wa ka mogare wa lenao la kwa morago, o o nang le leroo le le kobegileng la go itlhokomelo. Dikgato tsa maoto ga di a apesiwa, letlalo la ona le lekima mme lena le bokgeleswa jo bo le tshwarang bo le bongola go oketsa go ngangatlela ga yona. Seno se dira gora e kgone go namela manamelo a a borethe a majwe kgotsa go namela ditlhare ka majato.


text:
561Morena o bua jaana a re: “Dirang ka tshiamo, bolokang molao. Gonne pholoso ya me e gaufi le go tla; le tshiamo ya me e gaufi le go bonala. 2Go tshegofaditswe motho yo o dirang jalo, le ngwana wa batho yo o itshwarelelang mo go tseo; yo o tshegetsang letsatsi la Sabata gore a se ka a le itshepolola; yo o disang seatla sa gagwe gore a se ka a dira bosula bope.”
3A moeng yo o ineetseng mo Moreneng a se ka a bua a re: “Ruri, Morena o tla ntomologanya le morafe wa gagwe;” le gona a moopafadiwa a se ka a bua a re: “Bonang, ke setlhare se se omeletseng.”
Doit. 23:2
4Gonne Morena o bua jaana a re: “Baopafadiwa ba ba tshegetsang boSabata ba me ba itlhaolela tse di nkgatlhang, ba itshwarelela ka kgolagano ya me, 5bone ke tla ba naya sesupo le leina le le molemo bogolo go bomorwa le bomorwadi mo Ntlong ya me le mo dipoteng tsa me; ke tla ba naya leina le le sa khutleng le le sa phimolweng.
6“Mme baeng ba ba ineetseng mo Moreneng gore ba mo direle, ba rate leina la Morena, ba nne batlhanka ba gagwe; – botlhe ba ba tshegetsang letsatsi la Sabata gore ba se ka ba le itshepolola; ba ba itshwarelelang ka kgolagano ya me – 7bone ke tla ba tlisa kwa thabeng e e boitshepo ya me, ke ba itumedisa mo Ntlong ya me ya thapelo. Ditlhabelo tsa bone tsa phiso le ditlhabelo tse dingwe tsa bone di tla nkgatlha mo aletareng ya me. Gonne Ntlo ya me e tla bidiwa Ntlo ya thapelo ya merafe yotlhe.”
8Morena Modimo yo o phuthang ba ba lelekilweng ba Iseraele o bua a re: “Ba ba setseng ba phuthegile ba bone ke tla ba okeletsa gape.
9“Lona dibata tsotlhe tsa naga, tlayang lo je! Ee, lona dibata tsotlhe tsa sekgwa! 10Batlhodi botlhe ba bone ke difofu fela; ga ba itse sepe. Bona botlhe ke dintšwa tse e leng dimumu, tse di sa itseng go bogola. Ba a lora, ba rapame, ba rate go otsela.
Hes. 3:17
32:2-9
11“Ee, ke dintšwa tse di megagaru, di batla dijo thata, di sa kgore. Gape ke badisa ba ba sa itseng go tlhokomela. Mongwe le mongwe o fapogela mo tseleng ya gagwe, a latela kgwebo ya gagwe, ba botlhe ba dira jalo.
12Ba re: ‘Tlayang, ke ya go tsaya weine, a re nweng bojalwa; le kamoso go nne jaaka kajeno, le go phala kajeno gagolo.’ ”


text:
301Lefoko le le tsileng kwa go Jeremia le tswa mo Moreneng la re: 2“Morena, Modimo wa Iseraele, o bua jaana a re: ‘Ikwalele mafoko aotlhe a ke a buileng nao mo lokwalong;
3gonne, bona, malatsi a e tla,’ go bua Morena, ‘a ke tla fetolang tatlhego ya morafe wa me wa Iseraele le Juta ka ona.’ Morena o buile a re: ‘Ke tla ba busetsa kwano lefatsheng le ke le neileng borraabo, mme ba tla le rua.’ ”
4Mafoko a Morena o a buileng ka ga Iseraele le ka ga Juta ke a:
5“Ee, Morena o bua jaana a re:
‘Re utlwetse selelo sa letshogo
le sa therego,
mme ga go na kagiso.
6Botsang thata, lo bone gore
a monna o ka belega?
Ke eng, fa ke bona banna botlhe
ba itshwere dinoka ka diatla
jaaka mosadi yo o belegang,
mme difatlhego tsotlhe
di setlhafetse.
7Ijoo! Kana letsatsi leo
ke le legolo!
Ijoo! Ga go na
le le tshwanang nalo!
Ke sebaka sa tlalelo
mo go Jakobe,
mme o tla gololwa mo go yona.
Sef. 1:15
8“ ‘E tla re ka letsatsi leo,’ go bua Morena, ‘ke robe joko e e mo thamong tsa bone, ke kgaole dikgole tsa bone. Baeng ga ba kitla ba tlhola ba ba dira batlhanka.
9Mme ba tla direla Morena, Modimo wa bone, le Dafita, kgosi ya bone, yo ke tla mo ba tsosetsang.
Hes. 34:23
10“ ‘Mme wena, se boife, Jakobe,
motlhanka wa me!’
go bua Morena.
‘Se rerege, Iseraele!
Gonne bona, ke tla go pholosa
kwa kgakala le losika lwa gago
mo lefatsheng la botshwaro
jwa bone.
Jakobe o tla boa, a ikhutsa,
a le mo tshireletsong,
go se na yo o mo tshosang.
Jes. 44:2
11Gonne ke na nao,’
go bua Morena,
‘gore ke go pholose.
Ee, ke tla fedisa ditšhaba tsotlhe
tse ke go falaleditseng
kwa go tsona,
mme wena ga nkitla ke go fedisa.
Ee, ke tla go otla ka tekanyo,
mme ga nkitla ke tlosa kotlo
mo go wena fa gotlhe.’
12“Gonne Morena o bua jaana a re:
‘Tatlhego ya gago
ke e e befileng;
ntho ya gago ke e e sa foleng.
13Ga go na yo o go okang
ka tshwanelo;
tlhagala e tlhoka ditlhare;
go fola ga go teng mo go wena.
14Baratwi botlhe ba gago
ba go lebetse,
ga ba na sepe nao;
gonne ke go otlile jaaka mmaba
a otla ka petso e e setlhogo;
gonne molato wa gago o mogolo,
maleo a gago a mantsi.
15O goelang ka ga tshenyegelo
ya gago le ka ga botlhoko
jwa gago jo bo sa foleng?
Ke go diretse tseo,
ka molato wa gago o le mogolo,
ka maleo a gago a le mantsi.
16Ka ntlha ya moo go tla jewa
botlhe ba ba go jeleng.
Botlhe ba ba go pitlagantseng
ba tla ya mo botshwarong;
ba ba go thopileng
ba tla thopiwa;
ba ba go thukhuthileng
ke tla ba neela bathukhuthi.
17Gonne ke tla go fodisa,
ke alafa dintho tsa gago,’
go bua Morena.
‘E re ka ba go bitsa
“Yo o lelekilweng” le
“Sione yo o sa batlweng ke ope.” ’ ”
18“Morena o bua jaana a re:
‘Bonang, ke tla fetola tatlhego
ya malapa a ga Jakobe,
ke tlhomogela
meago ya gagwe pelo.
Motse o tla tsosiwa gape
mo dithoteng tsa marope a ona.
Ntlo ya borena e tla nna
fa go e tshwanetseng.
19Mme go tla utlwala difela
tsa pako mo go bona
le mantswe a ba ba thabileng.
Ke tla ba ntsifatsa,
ga ba ne ba fokotsega;
ke tla ba tlotla,
ga ba ne ba nyatsega.
20Bomorwawe ba tla nna jaaka
pele.
Phuthego ya gagwe
e tla tlhomamisiwa
fa pele ga me;
mme bagateledi botlhe ba gagwe
ke tla ba otla.
21Kgosi ya bone
e tla nna ya ga bone.
Mmusi wa bone
o tla tswa mo gare ga bone.
Ke tla mo atametsa
gore a nne gaufi le nna.
Gonne ke mang
yo o ka betang pelo,
a nkatamela?’ go botsa Morena.
22‘Mme lo tla nna morafe wa me;
ke tla nna Modimo wa lona.’ ”
23Bonang, ledimo la Morena le bolotse; ke bogale jo bo tukang. Sefefo se se boitshegang se tla tlhasela ditlhogo tsa baikepi.
24Bogale jwa Morena ga bo nke bo khutla a ise a dirafatse, a fetse maikaelelo a pelo ya gagwe. Lo tla lemoga sentle mo malatsing a bofelo.


text:
Nako-Tiragalo ya Matshwao a Bosetšhaba
MaAfrika-Borwa otlhe a tsere karolo mo ditherisanong tsa setšhaba go dira le go konosetsa tlhamô ya Matshwao a Bosetšhaba a rona a mantšhwa.
1993
Bogare jwa 1993 - Dipuisano tsa phetogo gotswa go tlhaolele goya go temokerasi di ne di tsweletse kwa World Trade Centre, Kempton Park.
7 Lwetse 1993 - Kgotla ya Dipuisano ya Makoko-Mantsi e tlhoma Komišini ya Bosetšhaba ya Matshwao
Bokhutlo jwa 1993 - Molaotheo wa Namaosatshwere wa Afrika Borwa o ne wa amogelwa-semolao
1994
20 Moranang 1994 - Folaga ya Bosetšhaba e Ntšhwa e ne ya amogelwa-semolao
27 Moranang 1994 - Ditlhopho tsa Temokerasi tsa Ntlha tsa Afrika Borwa
1996
10 Sedimonthole 1996 - Molaotheo o Montšhwa o ne wa saenelwa go nna Molao kwa Sharpeville
1997
10 Diphalane 1997 - Pina ya Bosetšhaba e Ntšhwa e ne ya amogelwa-semolao
2000
27 Moranang 2000 - Sekanô sa Setšhaba se se ntšhwa se amogelwa-semolao.
Translated by Nchema Rapoo